text:
Tulong:Panagserrek
Saan a nasken ti sumrek sakbay nga agbuya wenno agurnos kadagiti panid. Ngem ti panagserrek ket makanayon kadagiti dadduma pay a pakailasinan, ken sapasap a maisingsingasing. No saanmo a kayat a maammuan ti IP a pagtaengam isu ngaruden a nasken a sumrekka. Napardas ket nalaka laeng ti agpartuat ti kabukbukodan a pakabilangan ti agar-aramat.
Dagiti linaon
Panagserrek[urnosen | urnosen ti taudan]
Ti panagpartuat ti pakabilangan ket isu ti panangited ti nagan ti agar-aramat (ti pudno a naganmo wenno parbo a nagan) ken ti maysa a kontrasenias. Ti sistema ket paayenna ti maysa a nagan ti agar-aramat a naus-usaren. Ti pakabilangan ti agar-aramat ket maminsan laeng a mapartuat. "Naiserrekanton" kalpasanna daytoy. Ti sumaruno a panagserrekmo, itedmonto manen ti naganmo nga agar-aramat ken ipakitamto a sika met laeng ti isu a tao babaen ti panagusar ti kontrasenias. (Saanmo a pakibingayan ti bukodmo a kontrasenias iti dadduma a tao; daytoy ket mangpalubos ti madi a panagusar ti pakabilangam, a mabalin a pakaiturongan ti pannakaserra.)
Dagiti urnosem ket mairehistro babaen ti naganmo nga agar-aramat. No saanka a nakastrek dagiti inurnosmo ket maipakita iti pakasaritaan ti panid a mairaman ti IP nga adres.
Dagiti pakabilangan ti agar-aramat a kaar-aramid pay laeng iti nabiit ket "maikaykaysanto" (mabalin nga usaren kadagiti amin a gandat ti Wikimedia). Ti daan, a saan a naipagkaykaysa a pakabilangan ket mabalin a maipagkaykaysa idiay pagitiponan ti pakabilangan; dagiti naipagkaykaysa nga agar-aramat ket mabalinda nga usaren ti panid tapno makitada ti kasasaad dagiti naipagkaykaysa a pakabilanganda. Dagiti kakaykayatan ket agdama a nawaya a naiyasentar iti tunggal maysa a wiki. Kitaen ti naipagkaykaysa a panagserrek idiay meta.
Apay a sumrek?[urnosen | urnosen ti taudan]
Saanka a nasken nga agrehistro tapno makaitedka kadagiti kontribusion, ngem ti panangala ti pakabilangam ket mangipalubos kenka kadagitoy:
- Makapilika ti kayatmo a nagan nga agar-aramat, kalpasan daytoy mabalinmonton nga ipindut ditoy ken agpartuatka ti bukodmo a panid ti agar-aramat. Mabalinmonton ti makitinnulong, makibingay kadagiti pakaammo a maipanggep kaniam, wenno agsanay nga agurnos ken agipablaak. Idiay panidmo nga agar-aramat, mabalinmo a mangkita ti listaan dagiti amin a kontribusionmo ken mabalinmo nga usaren ti listaan ti bambantayam tapno masiputmo dagiti pannakabalbaliw kadagiti panid a kakaykayatam.
- Mabalinka pay ti agpili nga agipatulod wenno umawat kadagiti e-surat kadagiti sabsabali nga agar-aramat.
- Mabalinka nga agikarga kadagiti ladawan idiay commons, naganan manen dagiti panid.
- Mabalinka nga agurnos kadagiti nasalakniban-bassit a pampanid. Dagiti agar-aramat ti IP ket saanda a mapalubosan nga agurnos kadagitoy a nasalakniban a panid, ngem dagiti automatiko a napasingkedan nga agar-aramat ket mabalinda (ken kadawyan nga agbalin a automatiko a napasingkedan nga agar-aramat kalpasan ti uppat nga aldaw)
- Mabalinka nga agusar ti naipagtitipon a panagserrek tapno makaurnoska kadagiti sabsabali a gangandat ti Wikimedia.
- Mabalinka nga agusar kadagiti nadumaduma a kakaykayatam (a mairaman ti pirma) ti tungtungam tapno mabaliwan ti langa ken panagkukua iti Wikipedia.
- Makaurnoskanto a saan a maiparang ti IP nga adresmo, malaksid kadagiti agar-aramat nga addaan kadagiti karbengan ti "Checkuser' ngem isuda ket saanda a makaited kadagitoy iti publiko.
- Mabalinka pay ti agusar kadagiti nasaysayaat a ramramit ti panagurnos.
- Mabalinka pay ti agkiddaw wenno mainominado a kas maysa nga administrador.
Panagpartuat iti pakabilangan[urnosen | urnosen ti taudan]
Tapno makapartuatka iti pakabilangam, piliem ti Sumrek (ngato a kanawan ti panid) kalpasanna ipindutmo ti agaramid ti pakabilangan. Naskento a mangitedka ti nagan ti agar-aramat ken kontrasenias, ken mangsungbat pay ti makitkita a panagsubok ti "captcha".
Dati a langa ti panagserrek[urnosen | urnosen ti taudan]
No saan a kayat ti baro a langa ti panagserrek mabalin pay ti sumrek ditoy nga agusar ti dati a langa.


c: text/html

text:
Manaoag, Pangasinan
Ti Manaoag ket maysa a primera klase nga ili iti probinsia ti Pangasinan iti Filipinas.
Dagiti baranggay[urnosen | urnosen ti taudan]
Ti Manaoag ket nabingbingay a politikal kadagiti 26 a barbaranggay.[2]
- Babasit
- Baguinay
- Baritao
- Bisal
- Bucao
- Cabanbanan
- Calaocan
- Inamotan
- Lelemaan
- Licsi
- Lipit Norte
- Lipit Sur
- Parian
- Matolong
- Mermer
- Nalsian
- Oraan East
- Oraan West
- Pantal
- Pao
- Poblacion
- Pugaro
- San Ramon
- Santa Ines
- Sapang
- Tebuel
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Pangasinan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Hulio 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Pangasinan". Datos ti Populasion ti Ili. Dibision ti Panagsukisok ti LWUA. Naala idi 2 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)

robotstxt: allowed

filter: keep


text:
Ti Panangmatmat ti Biblia
Ti Diablo—Apay a Di Pay La Pukawen ti Dios?
NO KABAELAM a pagpatinggaen ti panagrigrigat ti sabali, aramidem kadi? Dagiti manangsaranay masansan nga agdardarasda a mapan kadagiti nakapasamakan dagiti natural a didigra tapno tulonganda dagiti agsagsagaba wenno salbarenda ti biag dagiti dida pulos am-ammo. Nalabit maisaludsodmo, ‘Apay a di pay la alistuan ti Dios a pukawen ti Diablo, ti makinggapuanan iti kasta unay a panagsagaba ti tao?’
Tapno masungbatan dayta, iladawanmo iti panunotmo ti maysa a nalatak a kaso iti korte. Ti akusado iti pammapatay ket desperado a mangpasardeng iti bista. Ibagbagana a saan nga umiso ti wagas ti hues a mangukom iti mismo a korte ken mangmangted pay kano iti pasuksok kadagiti hurado. Napalubosan ngarud ti adu a testigo a mangipaay kadagiti testimoniada.
Ammo ti hues nga adu ti tumaud a problema no mapabayag ti bista isu a kayatna a malpas koma ti kaso nga awanen dagiti di nesesita a pannakaitantan. Ngem ammona a tapno maipaulog ti desision nga agserbi a pagtuladan kadagiti kaso a posible a rumsua iti masanguanan, masapul a maikkan iti umdas a tiempo ti agsumbangir a dasig tapno maidatagda ti takderda iti isyu.
Tapno maipaulog ti desision nga agserbi a pagtuladan kadagiti kaso a posible a rumsua iti masanguanan, masapul a maikkan iti umdas a tiempo ti agsumbangir a dasig tapno maidatagda ti takderda iti isyu
Ania ti nakaipadaan daytoy nga ilustrasion iti karit ti Diablo—a maaw-awagan met iti “dragon,” “serpiente,” ken “Satanas”—kontra ken Jehova, “ti Kangatuan iti intero a daga”? (Apocalipsis 12:9; Salmo 83:18) Siasino a talaga ti Diablo? Ania dagiti akusasionna ken Jehova a Dios? Ken kaanonto ti panangdadael ti Dios kenkuana?
Panangipasdek iti Moral a Pagtuladan
Ti Diablo ket perpekto idi nga espiritu a persona, maysa kadagiti anghel ti Dios. (Job 1:6, 7) Pinagbalinna a Diablo ti bagina idi impamaysana iti panunotna ti managimbubukodan nga ambision nga isu koma ti pagdayawan dagiti tattao. Kinaritna ti kalintegan ti Dios nga agturay, nga imparipiripna a di maikari ti Dios a pagtulnogan. Kinunana nga agserserbi laeng dagiti tattao iti Dios gapu ta ipapaayanna ida kadagiti bendision. Kinuna ni Satanas a no agrigat ti tunggal tao, ‘ilunodda’ amin ti Namarsua kadakuada.—Job 1:8-11; 2:4, 5.
Saan a masungbatan dagita nga akusasion ni Satanas babaen ti basta panangipakita iti pannakabalin. Kinapudnona, no ti Diablo ket dagus a napapatay idiay minuyongan ti Eden, nalabit impapan ti dadduma a husto ti Diablo. Isu a ti Dios, nga addaan iti naan-anay nga autoridad, rinugianna ti pannakabista tapno masolbar dagita nga isyu iti imatang ti amin nga agpalpaliiw.
Maitunos kadagiti prinsipiona ken iti naan-anay a kinahustisiana, impakaammo ni Jehova a Dios a ti tunggal dasig ket mangidatag kadagiti testigo ken mangipaay iti testimonia a mangsuporta iti dasigda iti dayta nga isyu. Gapu iti naipalubos a tiempo, naaddaan dagiti kaputotan ni Adan iti gundaway nga agbiag ken mangipaay iti testimoniada a pabor iti Dios, nga aniaman a rigat ti mapasaranda, agtalinaedda a natarnaw gapu iti ayatda kenkuana.
Kasano Pay Kabayag?
Pagaammo unay ni Jehova a Dios a bayat a maisaysayangkat dagita a legal nga addang, agtultuloy nga agsagaba dagiti tattao. Ngem determinado a mangleppas iti kaso iti kabiitan a panawen. Isu ket dineskribir ti Biblia kas “ti Ama dagiti nadungngo nga asi ken ti Dios ti amin a liwliwa.” (2 Corinto 1:3) Nalawag a “ti Dios ti amin a liwliwa” dina palubosan nga agpaut pay ti Diablo iti nabaybayag ngem iti kasapulan agraman dagiti epekto ti impluensiana. Iti kasumbangirna, dina met dadaelen a nasapsapa ti Diablo no saan pay a naan-anay a nairingpas ti kaso a nakairamanan ti intero nga uniberso.
Apaman a masolbar dagiti isyu, naan-anayton a maalangon ti kalintegan ti Dios a mangituray. Ti legal a kaso kontra ken Satanas ket agserbinto kas agnanayon a legal a pagtuladan. No addanto manen rumsua nga umasping a karit, ti nagbanagan ni Satanas ket pagibatayan a dinton kasapulan a palubosan manen ti Dios ti kasta nga iyaalsa.
Iti naikeddeng a tiempo, ni Jehova a Dios bilinennanton ti Anakna a ni Jesu-Kristo a mangdadael iti Diablo ken mangpukaw iti amin nga aramid dayta a kabusor. Ibaga ti Biblia nga addanto tiempo a ni Kristo “iyawatna ti pagarian iti Dios ken Amana, inton ti isuamin a gobierno ken isuamin nga autoridad ken pannakabalin maiyegnan iti pannakapukaw. Ta isu masapul nga agturay kas ari agingga a ti Dios naikabilnan amin dagiti kabusorna iti babaen dagiti sakana. Kas ti maudi a kabusor, ni patay mapukawto.”—1 Corinto 15:24-26.
Makaparagsak ta ikarkari ti Biblia nga agbalinton a Paraiso ti intero a daga. Kas iti orihinal a panggep ti Dios, agbiagton dagiti tattao iti dayta a natalna a paraiso! “Dagidiay naemma tagikuaendanto ti daga, ket pudno a maragsakandanto iti napalalo iti kinaruay ti talna.” Wen, “dagiti nalinteg tagikuaendanto ti daga, ket agtaengdanto nga agnanayon iti dayta.”—Salmo 37:11, 29.
Iladawanmo iti panunotmo ti nagsayaat a namnama dagiti agserserbi iti Dios a kas nadeskribir iti Biblia: “Adtoy! Ti tolda ti Dios adda iti sangatauan, ket isu makipagnaedto kadakuada, ket isudanto dagiti ilina. Ket ti Dios a mismo addanto kadakuada. Ket punasennanto ti amin a lua kadagiti matada, ket awanton ni patay, awanto metten ti panagleddaang wenno panagsangit wenno ut-ot. Ti immuna a bambanag naglabasdan.”—Apocalipsis 21:3, 4.


text:
Dagiti lehislatibo a distrito iti Siudad ti Makati
Dagiti Lehislatibo a Distrito iti Siudad ti Makati, ket isu dagiti umuna ken maikadua a distrito, ken isu dagitoy ti pannakabagi ti Siudad ti Makati iti Kamara dagiti Pannakabagi ti Filipinas. Manipud idi 1907 aginggana idi 1972, daytoy ket nairepresenta idi a kas paset ti umuna adistrito iti Rizal, ken paset idi ti pannakabagi ti Rehion IV iti Interim Batasang Pambansa manipud idi 1978 aginggana idi 1984. Ti Makati ket naidatonan ti bukodna a pannakabagi iti Kadawyan a Batasang Pambansa manipud idi 1984 aginggana idi 1986, ken ti paya naipasubli a Kamara dagiti Pannakabagi ti Filipinas a nangrugi idi 1987. Daytoy ket nabingbingay idi kadagiti dua a distrito kalpasan ti naikalintegan a dokumento ti siudad (Republika Tignay Blng. 7854)) ken naaprobaran idi Enero 2, 1995 ken napasingkedan idi Pebrero 4, 1995, ken immuna a nagbutos kadagitibukodna apannakabagi idi 1998.
Umuna adistrito[urnosen | urnosen ti taudan]
- Barbaranggay: Bangkal, Bel-Air, Carmona, Dasmariñas Village, Forbes Park, Kasilawan, La Paz, Magallanes, Olympia, Palanan, Pio del Pilar, Poblacion, San Antonio, San Isidro, San Lorenzo, Santa Cruz, Singkamas, Tejeros, Urdaneta, Valenzuela
- Kalawa: 16.31 km²
- Populasion (2007): 266,757
Maika-2 a distrito[urnosen | urnosen ti taudan]
- Barbaranggay: Cembo, Comembo, East Rembo, Guadalupe Nuevo, Guadalupe Viejo, Pembo, Pinagkaisahan, Pitogo, Rizal, South Cembo, West Rembo, Post Proper Northside1, Post Proper Southside1
- Kalawa: 15.65 km²
- Populasion (2007): 300,592 (mairaman dagiti naisuppiatan a baranggay)
Sapasap (awanen)[urnosen | urnosen ti taudan]
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas


text:
KAPITULO 1
“Daytoy ti Kaipapanan ti Ayat iti Dios”
“Daytoy ti kaipapanan ti ayat iti Dios, a tungpalentayo dagiti bilinna; ket kaskasdi a dagiti bilinna saanda a makapadagsen.”—1 JUAN 5:3.
1, 2. Ania ti nanggutugot kenka a mangayat ken Jehova a Dios?
AY-AYATEM kadi ti Dios? No indedikarmon ti biagmo ken Jehova, sigurado a nabatad a wen ti sungbatmo—ket maiparbeng laeng a kasta! Rumbeng laeng nga ayatentayo ni Jehova. Kinapudnona, ay-ayatentayo ti Dios gapu iti panagayatna kadatayo. Kastoy ti kuna ti Biblia: “No maipapan kadatayo, agayattayo, agsipud ta isu [ni Jehova] ti immuna a nagayat kadatayo.”—1 Juan 4:19.
2 Ni Jehova ti immuna a nagayat kadatayo. Intedna a pagtaengantayo ti napintas a daga. Ipapaayna dagiti pisikal ken material a kasapulantayo. (Mateo 5:43-48) Napatpateg pay, ipapaayna dagiti naespirituan a kasapulantayo. Intedna kadatayo ti Saona, wenno ti Biblia. Kanayonanna, aw-awisennatayo nga agkararag kenkuana ket impanamnamana nga ipangagnatayo ken tulongannatayo babaen ti nasantuan nga espirituna. (Salmo 65:2; Lucas 11:13) Kangrunaan iti amin, imbaonna kas Mannubbottayo ti ipatpategna unay nga Anak tapno maisalakantayo manipud iti basol ken ipapatay. Anian a naindaklan nga ayat ti impakita ni Jehova kadatayo!—Juan 3:16; Roma 5:8.
3. (a) Tapno agtalinaedtayo iti ayat ti Dios, ania ti nasken nga aramidentayo? (b) Ania a napateg a saludsod ti nasken nga usigentayo, ken pakasarakantayo iti sungbat dayta a saludsod?
3 Kayat ni Jehova a magunggonaantayo nga agnanayon iti ayatna. Ngem adda dayta iti tunggal maysa kadatayo. Idagadag kadatayo ti Sao ti Dios: “Pagtalinaedenyo ti bagbagiyo iti ayat ti Dios . . . a maipaay iti agnanayon a biag.” (Judas 21) Ti sasao a “pagtalinaedenyo ti bagbagiyo” ipasimudaagna a tapno agtalinaedtayo iti ayat ti Dios, adda nasken nga aramidentayo. Masapul a subadantayo ti ayatna babaen kadagiti aramidtayo. Nasken ngarud nga iyimtuodtayo daytoy a napateg a saludsod, ‘Kasanok a maipakita ti ayatko iti Dios?’ Masarakan ti sungbat kadagiti naipaltiing a sasao ni apostol Juan: “Daytoy ti kaipapanan ti ayat iti Dios, a tungpalentayo dagiti bilinna; ket kaskasdi a dagiti bilinna saanda a makapadagsen.” (1 Juan 5:3) Nasayaat no usigentayo a naimbag ti kaipapanan dagita a sasao, ta kayattayo nga ipakita iti Dios no kasano kadakkel ti panagayattayo kenkuana.
“DAYTOY TI KAIPAPANAN TI AYAT ITI DIOS”
4, 5. Kasano a rimmusing dita pusom ti ayat ken Jehova?
4 “Ti ayat iti Dios”—ania ti adda iti panunot ni apostol Juan idi insuratna dagita a sasao? Malagipmo kadi no kaano a rimmusing dita pusom ti ayat ken Jehova?
5 Panunotem iti apagbiit daydi tiempo idi damo a naammuam ti maipapan kenni Jehova ken dagiti panggepna ket nangrugi a naaddaanka iti pammati. Naawatam a nupay nayanakka a managbasol a naisina iti Dios, linuktan ni Jehova babaen ken Kristo ti gundaway tapno magun-odmo ti biag nga agnanayon iti sidong ti perpekto a kasasaad a napukaw ni Adan. (Mateo 20:28; Roma 5:12, 18) Naamirismo a dakkel a sakripisio ti inaramid ni Jehova iti panangibaonna iti ipatpategna unay nga Anak tapno matay gapu kenka. Natignay ti pusom ket rimmusing iti kaunggam ti ayat iti Dios a nangipakita kenka iti kasta a naindaklan nga ayat.—1 Juan 4:9, 10.
6. Kasano a mayebkas ti napaypayso nga ayat, ket ti ayatmo iti Dios ginutugotnaka a mangaramid iti ania?
6 Nupay kasta, pangrugian laeng ti napaypayso a panagayat ken Jehova ti pannakarikna iti ayat kenkuana. Ti ayat ket saan laeng a basta rikna. Ti pudno a panagayat iti Dios ket saan laeng a basta panangikuna iti, “Ay-ayatek ni Jehova.” Kas iti pammati, aramid ti pakakitaan no addaantayo iti napaypayso nga ayat. (Santiago 2:26) Mayebkastayo ti ayat babaen kadagiti aramid a makaay-ayo iti daydiay ay-ayatentayo. Idi ngarud nagramut dita pusom ti ayat ken Jehova, naaddaanka iti tarigagay nga agbiag iti wagas a makaay-ayo iti nailangitan nga amam. Maysaka kadi a bautisado a Saksi? No kasta, daytoy a nasged a pammateg ken debosion ti nanggutugot kenka a mangaramid iti kapatgan a desision iti biagmo. Indedikarmo ti bagim ken Jehova tapno aramidem ti pagayatanna, ket insimbolom dayta babaen ti panagpabautisarmo. (Roma 14:7, 8) Ti panangtungpal iti daytoy a naimpusuan a kari ken Jehova ramanenna ti panangaramid iti simmaruno a dinakamat ni apostol Juan.
“TUNGPALENTAYO DAGITI BILINNA”
7. Ania ti dadduma kadagiti bilin ti Dios, ken ania ti ramanen ti panangtungpal kadagita?
7 Inlawlawag ni Juan no ania ti kaipapanan ti panagayat iti Dios: “Tungpalentayo dagiti bilinna.” Ania dagiti bilin ti Dios? Adu nga espesipiko a bilin ti inted ni Jehova kadatayo babaen ti Saona, wenno ti Biblia. Kas pagarigan, iparitna dagiti aramid a kas iti panagbartek, pannakiabig, idolatria, panagtakaw, ken panagulbod. (1 Corinto 5:11; 6:18; 10:14; Efeso 4:28; Colosas 3:9) Ti panangtungpal kadagiti bilin ti Dios ramanenna ti panagbiag a mayannurot kadagiti nalawag a moral a pagalagadan ti Biblia.
8, 9. Kasanotay a maammuan no ania ti makaay-ayo ken Jehova uray no awan ti espesipiko a linteg ti Biblia a mainaig kadagiti situasion a pakaipasanguantayo? Mangtedka iti pagarigan.
8 Ngem tapno maay-ayo ni Jehova, saan nga umdas ti basta panangtungpal kadagiti espesipiko a bilinna. Dinatay inaladan ni Jehova kadagiti linteg a mangiturong iti amin nga aspeto ti inaldaw a panagbiagtayo. Gapu ta kasta, mabalin nga awan dagiti espesipiko a bilin ti Biblia a mainaig iti adu a situasion a pakaipasanguantayo iti inaldaw. Kadagita a kasasaad, kasanotay a maammuan no ania ti makaay-ayo ken Jehova? Silalawag nga ipakita ti Biblia no kasano ti panangmatmat ti Dios kadagiti bambanag. Iti panagadaltayo iti Biblia, maammuantayo no ania ti kaay-ayo ni Jehova ken no ania ti kagurana. (Salmo 97:10; Proverbio 6:16-19) Masinunuotayo dagiti kababalin ken aramid a makaay-ayo kenkuana. No ad-adu ti ammotayo maipapan iti personalidad ken kadagiti wagas ni Jehova, ad-adda a maitunostayo dagiti pangngeddeng ken aramidtayo iti wagas ti panagpampanunotna. No kasta, uray no awan ti espesipiko a linteg ti Biblia a mainaig kadagiti situasion a pakaipasanguantayo, masansan a maawatantayo “no ania ti pagayatan ni Jehova.”—Efeso 5:17.
9 Kas pagarigan, awan ti espesipiko a bilin ti Biblia a mangiparit iti panagbuya kadagiti pelikula wenno programa iti telebision a mangiparparang iti nakaro a kinaranggas wenno seksual nga imoralidad. Ngem kasapulantay aya ti espesipiko a linteg a mangiparit iti panagbuya kadagita? Ammotayo ti panangmatmat ni Jehova kadagitoy a banag. Nalawag ti kuna ti Biblia: “Asinoman a mangay-ayat iti kinaranggas pudno unay a guraen [ni Jehova].” (Salmo 11:5) Kunana pay: “Ti Dios ukomennanto dagiti mannakiabig ken dagiti mannakikamalala.” (Hebreo 13:4) No utobentayo dagita a naipaltiing a sasao, silalawag a maawatantayo no ania ti pagayatan ni Jehova. Ditay ngarud agbuya kadagiti agdadata ti pannakaiparangna nga aramid a kagura ti Diostayo. Ammotayo a maragsakan ni Jehova no liklikantayo ti narugit nga aramid nga ididiaya ti lubong kas di makadangran a paglinglingayan. *
10, 11. Apay a kayattayo ti agtulnog ken Jehova, ken ania a kita ti panagtulnog ti kalikagumanna kadatayo?
10 Ania ti kangrunaan a makagapu a tungpalentayo dagiti bilin ti Dios? Iti tunggal aldaw, apay a tarigagayantayo ti agbiag a mayannurot iti ammotayo a panangmatmat ti Dios? Kayattay nga aramiden dayta saan a tapno laeng maliklikantayo ti pannusa wenno dagiti dakes a bunga ti aramid dagidiay di mangikankano iti pagayatan ti Dios. (Galacia 6:7) Imbes ketdi, ibilangtayo ti panagtulnog ken Jehova kas napateg a gundaway a maipakitatayo ti ayattayo kenkuana. Kas iti anak a kayatna a paragsaken ti amana, kayattayo met a paragsaken ni Jehova. (Salmo 5:12) Ay-ayatentayo ni Jehova ta isu ti Amatayo. Awanen ti sabali pay a mangted kadatayo iti dakdakkel a rag-o wenno naun-uneg a pannakapnek ngem ti pannakaammotayo nga agbibiagtayo iti wagas a “makagun-od iti anamong manipud ken Jehova.”—Proverbio 12:2.
11 No kasta, saan a mapilpilit ti panagtulnogtayo. * Saantayo met a pilien no ania kadagiti bilin ti Dios ti kayattayo a tungpalen, nga agtulnogtayo laeng no nanam-ay nga aramiden dayta wenno no bassit laeng wenno awan a pulos ti ipagtengna a pakarigatan. Imbes ketdi, ‘agtulnogtayo manipud iti puso.’ (Roma 6:17) Ti riknatayo ket kas iti narikna ti salmista iti Biblia a nangisurat iti kastoy: “Ipakitakto ti panangay-ayat kadagiti bilinmo nga inayatko.” (Salmo 119:47) Wen, pagay-ayattayo ti agtulnog ken Jehova. Ammotayo a maikari ni Jehova iti naan-anay ken awan kondisionna a panagtulnogtayo ken kalikagumanna ti kasta a panagtulnog. (Deuteronomio 12:32) Kayattayo a ti makuna ni Jehova maipapan kadatayo ket kas iti kuna ti Saona maipapan ken Noe. Impakita dayta a matalek a patriarka ti panagayatna iti Dios babaen ti panagtulnogna iti unos ti pinulpullo a tawen. Kastoy ti kuna ti Biblia maipapan kenkuana: “Inaramid ni Noe ti maitunos iti isuamin nga imbilin kenkuana ti Dios. Inaramidna ti kasta met laeng.”—Genesis 6:22.
12. Kaano a mangparagsak iti puso ni Jehova ti panagtulnogtayo?
12 Ania ti rikna ni Jehova no sidadaantayo nga agtulnog? Kuna ti Saona a ‘maparagsaktayo ti pusona.’ (Proverbio 27:11) Talaga kadi a maragsakan ti puso ti Soberano nga Apo iti uniberso no agtulnogtayo kenkuana? Wen, ket adda nasayaat a panggapuanna nga agrag-o! Pinarsuanatayo ni Jehova nga addaan iti wayawaya nga agpili. Adda kadatayo no kayattayo ti agtulnog wenno agsukir iti Dios. (Deuteronomio 30:15, 16, 19, 20) No sibubulos nga agtulnogtayo iti Dios gapu ta ti pusotayo ket napno iti ayat kenkuana, maay-ayo ken maragsakan unay ti nailangitan nga Amatayo. (Proverbio 11:20) Pilpilientayo ti kasayaatan a wagas ti panagbiag.
“DAGITI BILINNA SAANDA A MAKAPADAGSEN”
13, 14. Apay a maikuna a ‘saan a makapadagsen dagiti bilin’ ti Dios, ken kasano a mayilustrar daytoy?
13 Adda makaliwliwa unay nga imbaga ni apostol Juan maipapan kadagiti bilin ni Jehova: “Dagiti bilinna saanda a makapadagsen.” “Nabantot” ti literal a kaipapanan ti sao a Griego a naipatarus a “makapadagsen” iti 1 Juan 5:3. * Kastoy ti kuna ti sabali pay a patarus ti Biblia: “Saan a narigat a tungpalen dagiti bilbilinna.” (Ti Baro a Naimbag a Damag Biblia) Nainkalintegan ken saan a narigat a tungpalen dagiti bilin ni Jehova. Dagiti lintegna ket kabaelan a tungpalen dagiti imperpekto a tattao.
14 Kas ilustrasion, ibagatayon nga agpatpatulong kenka ti nasinged a gayyemmo iti iyaakarna iti pagtaengan. Kinarton dagiti bagkatenyo. Nalag-an ti dadduma kadagita ken kabaelan a bagkaten ti uray maysa laeng a tao, ngem dua a tao ti kasapulan a mangbagkat kadagiti dadduma gapu ta nadagsen dagitoy. Pilien ti gayyemmo dagiti karton nga ipabagkatna kenka. Dagiti ngata karton nga ammona a dimo kabaelan a bagkaten ti ipaawitna kenka? Saan. Dina ipabagkat dagita kenka gapu ta dina kayat a madangranka. Umasping iti dayta, ti naayat ken naanus a Diostayo saanna a kalikaguman a tungpalentayo dagiti bilin a narigat a tungpalen. (Deuteronomio 30:11-14) Pulos a dina ipabaklay kadatayo ti kasta a nadagsen nga awit. Maawatan ni Jehova dagiti limitasiontayo, ta “pagaammona unay ti pannakapormatayo, a laglagipenna a tapoktayo.”—Salmo 103:14.
15. Apay a makapagtalektayo a pagimbagantayo dagiti bilin ni Jehova?
15 Saan a makapadagsen dagiti bilin ni Jehova; pagimbagantayo dagita. (Isaias 48:17) Dayta ti gapuna a naikuna ni Moises iti nagkauna nga Israel: “Binilinnatayo ni Jehova nga itungpaltayo amin dagitoy nga alagaden, nga agbutengtayo ken Jehova a Diostayo maipaay iti pagimbagantayo a kanayon, tapno makapagtalinaedtayo a sibibiag kas itoy nga aldaw.” (Deuteronomio 6:24) Makapagtalektayo met nga agpaay iti agnanayon a pagsayaatantayo dagiti linteg nga inted ni Jehova kadatayo. Pulos a dinatay bilinen ni Jehova nga agaramid iti aniaman a makadangran kadatayo. Di matukod ti sirib ni Jehova a Dios. (Roma 11:33) Ammona ngarud no ania ti kasayaatan para kadatayo. Maysa pay, ni Jehova ti personipikasion ti ayat. (1 Juan 4:8) Gapu ta ni Jehova ket ayat, dayta a galad ti mangim-impluensia iti amin a sawen ken aramidenna. Dayta ti nakaibatayan dagiti amin a bilinna kadagiti adipenna.
16. Iti baet dagiti impluensia daytoy rinuker a lubong ken dagiti dakes a pagannayasantayo gapu iti kinaimperpektotayo, apay a kabaelantayo ti agtulnog iti Dios?
16 Ngem di kayat a sawen daytoy a nalaka ti agtulnog iti Dios. Masapul a sarangtentayo dagiti impluensia daytoy rinuker a lubong nga “adda iti pannakabalin daydiay nadangkes.” (1 Juan 5:19) Gapu ta imperpektotayo, masapul met a parmekentayo ti pagannayasan a manglabsing kadagiti linteg ti Dios. (Roma 7:21-25) Ngem agballigitayo gapu iti ayattayo iti Dios. Bendisionan ni Jehova dagidiay agtarigagay a mangipaneknek iti ayatda kenkuana babaen ti panagtulnogda. Itedna ti nasantuan nga espirituna “kadagidiay agtultulnog kenkuana kas agturay.” (Aramid 5:32) Agkakaimbag a bunga ti patauden kadatayo dayta nga espiritu—dagiti agkakapateg a galad a makatulong kadatayo nga agtulnog iti Dios.—Galacia 5:22, 23.
17, 18. (a) Ania ti usigentayo iti daytoy a libro, ket iti panangusigtayo, ania ti laglagipentayo? (b) Ania ti masalaysay iti sumaganad a kapitulo?
17 Iti daytoy a libro, usigentayo dagiti prinsipio ken moral a pagalagadan ni Jehova agraman dagiti dadduma pay a mangipasimudaag iti pagayatanna. Iti panangusigtayo, adda sumagmamano a napateg a banag a nasken a laglagipentayo. Tandaanantayo a dinatay pilpiliten ni Jehova nga agtulnog kadagiti linteg ken prinsipiona; kalikagumanna ti sibubulos a panagtulnog nga agubbog iti pusotayo. Ditay liplipatan a kayat ni Jehova nga agbiagtayo iti wagas a mangyeg kadatayo kadagiti nabaknang a bendision ita ken mangiturong iti biag nga agnanayon iti masanguanan. Kasta met nga ibilangtayo ti naimpusuan a panagtulnog kas napateg a gundaway a maipakitatayo no kasano kauneg ti ayattayo ken Jehova.
18 Tapno mailasintayo ti umiso ken di umiso, siaayat nga inikkannatayo ni Jehova iti konsiensia. Ngem nasken a masanay ti konsiensiatayo tapno agbalin a mapagtalkan a giya, kas salaysayen ti sumaganad a kapitulo.
^ par. 9 Maipapan iti panangpili iti makaay-ayo a paglinglingayan, kitaem ti Kapitulo 6 daytoy a libro.
^ par. 11 Uray dagiti dakes nga espiritu kabaelanda ti agtulnog a mapilpilit. Idi imbilin ni Jesus kadagiti demonio a rummuarda iti sumagmamano a tattao a linugananda, napilitan dagiti demonio a mangbigbig iti autoridadna ket awan naaramidanda no di agtulnog.—Marcos 1:27; 5:7-13.
^ par. 13 Iti Mateo 23:4, nausar daytoy a sao a mangdeskribir kadagiti “nadagsen nga awit,” dagiti detalyado unay a paglintegan ken aramid-tao a tradision nga impabaklay dagiti eskriba ken Fariseo kadagiti gagangay a tattao. Iti Aramid 20:29, 30, naipatarus met dayta a sao kas “manangirurumen.” Maipapan dayta kadagiti naulpit nga apostata nga ‘agsasao iti tiritir a bambanag’ ken mangal-allilaw kadagiti sabsabali.
Ammuem ti Ad-adu Pay
Kasano a Masursuro Dagiti Annak nga Ayaten ti Dios?
Kasanom a danonen ti puso ti anakmo babaen ti mensahe ti Biblia?


text:
Moses
Ni Moses (Hebreo: מֹשֶׁה, Moderno Moshe Tiberiano Mōšéh ISO 259-3 Moše ; Arabiko: موسى Mūsā ) ket, segun ti Hebreo a Biblia ken ti Koran, timaysa arelihioso a daulo, mangitited ti linteg ken propeta, nga isu ti tradisional a naibagbaga a nagsurat ti Torah. A tinawtawagan pay ti Moshe Rabbenu iti Hebreo (מֹשֶׁה רַבֵּנוּ, Lit. "Moses ti Manursuro kaniatayo/Rabino"), isu ti kangrunaan a propeta iti Hudaismo,[1][2] ken isu ket naipanpanunotan pay a nangruna a propeta iti Kristianidad ken Islam, ken dagiti pay adu a bilang ti dadduma pay a pammati.
Paammo[urnosen | urnosen ti taudan]
- ^ Deuteronomy 34:10 KJV
- ^ Ti Maimonides, a 13 a pamunganayan ti pammati, maika-7 a pamunganayan
Dagiti silpo ti ruar[urnosen | urnosen ti taudan]
Midia a mainaig kenni Moses iti Wikimedia Commons
Dagiti inadaw a sasao a mainaig kenni Moses iti Wikiquote (Ingles)


text:
TULONG PARA ITI PAMILIA | PANANGPADAKKEL ITI ANNAK
No Kasano nga Ibaga ti Saan
TI PROBLEMA
Ipapilit latta ti anakmo ti kayatna. Kada ibagam ti saan, agalboroto isu a masubok ti aanusam. Uray ania ti aramidem wenno ibagam, saan nga agtalna isu a mapilitankan a pagustuan ti kayatna. Gapu ta naumakan nga ag-saan, pinabus-oyam manen uray no dimo koma kayat.
Kabaelam a sursuruen ti ag-saan. Ngem usigem nga umuna ti dadduma a banag maipapan iti panangibaga iti saan.
TI MASAPUL A MAAMMUAM
Saan a kinaulpit ti ag-saan. Di patien dayta ti dadduma a nagannak. Nalabit ibagada a rumbeng a makirinnasonka iti anakmo, ilawlawagmo ti bambanag, wenno makinegosasionka pay ketdi kenkuana. Ngem iparegtada a liklikam ti ag-saan di la ket ta agsakit ti nakemna.
Nalabit iti damo ket madismaya ti anakmo iti sao a “saan.” Nupay kasta, dayta ti mangisuro kenkuana iti napateg a leksion
No ag-saanka, isagsaganam ti anakmo iti kinaagtutubo ken kinaadulto. Dayta ti mangisuro kenkuana kadagiti pagimbagan ti saan a kanayon a panangpagusto iti bagi. No masursuro ti ubing dayta a napateg a leksion, mas posible nga inton agtutubon, saanto a tumulok no maipasango iti impluensia nga agdroga wenno makiseks iti saanna nga asawa.
Ti panangibagam iti saan ti mangsanay met iti anakmo iti kinaadulto. “Kinaagpaysuanna, [datayo nga adulto] ditay kanayon a maala ti kayattayo,” insurat ni Dr. David Walsh. “Ditay matulongan dagiti annaktayo nga agnakem no kanayon nga itedtayo ti kapritsoda.” *
TI MABALINMO NGA ARAMIDEN
Agpokuska iti kalatmo. Kayatmo nga agbalin ti anakmo a nalaing, kabaelanna a kontrolen ti emosionna, ken naballigi inton adulton. Ngem saan a mapasamak dayta no pagustuam ti amin a kayatna. Sigun iti Biblia, no ti maysa ket ‘mapanuynoyan manipud kinaagtutubona, agbalinto a di managyaman.’ (Proverbio 29:21) Ti ngarud panangibaga iti saan ket paset ti epektibo a disiplina. Saan a makapasakit no di ket makatulong iti anakmo ti kasta a panangsanay.
Masapul a desididoka no ibagam ti saan. Saanmo a kapatas ti anakmo. Saan ngarud a kasapulan a pagririanyo ti sungbatmo a saan a kas man la masapul nga anamonganna dayta. Siempre, bayat a dumakdakkel dagiti ubbing, masapul a ‘sanayenda ti pannakaawatda a mangilasin agpadpada iti umiso ken di umiso.’ (Hebreo 5:14) Saan ngarud a dakes ti makirinnason iti anakmo. Ngem liklikam ti awan patinggana a panangilawlawag no apay a nag-saanka. No ngamin iyad-addam, panunotenna a maysa a kiddaw dayta, imbes a dayta ti natibker a desisionmo.
Takderam ti desisionmo. Nalabit padasen ti anakmo a baliwan ti desisionmo babaen ti panagareng-eng wenno panagpakaasi. No mapasamak dayta iti balayyo, ania ti mabalin nga aramidem? “Panawam ti anakmo,” isingasing ti libro a Loving Without Spoiling. “Mabalin nga ibagam, ‘Okey laeng no irengrengmo ti kayatmo, ngem diak kayat a denggen. Inka idiay kuartom. Agrengrengka idiay agingga a maumaka.’” Iti damo, nalabit marigatanka a mangipakita iti kasta a natibker a takder, ken marigatan met ti anakmo a mangawat iti dayta. Ngem posible a maksayan ti panangipapilitna iti kayatna no maamirisna a talaga a paypaysuem ti ibagam.
Dika ag-saan tapno laeng paneknekam ti autoridadmo kas nagannak
Agbalinka a rasonable. Dika ag-saan tapno laeng paneknekam ti autoridadmo kas nagannak. Imbes ketdi, makitana koma a ‘nainkalinteganka.’ (Filipos 4:5) Adda met koma dagiti tiempo a patgam ti kayat ti anakmo
^ par. 10 Manipud iti libro a No: Why Kids
Ammuem ti Ad-adu Pay
No Agalboroto ti Anakmo
Ania ti aramidem no agalboroto ti anakmo? Makatulong kenka dagiti prinsipio ti Biblia.
Mapadakkelmo a Nasingpet ti Annakmo iti Agimbubukodan a Lubong
Ammuem ti tallo a benneg a pangtulongam iti annakmo tapno dida dumakkel nga agimbubukodan.
Isuro Dagiti Annak nga Agtulnog
Kanayon kadi nga agpinnapilitkayo iti anakmo ket isu ti kanayon a mapagustuan? Makatulong ti lima a suhestion iti panangpadakkel iti annak.


text:
Sereal
Dagiti sereal ken dagiti ruot (kamkameng ti monocot a pamilia ti Poaceae, a naamammuan pay a kas ti Gramineae)[1] a nataltalon para kadagiti makan a bukel ti bagasda (iti botanika, ti maysa a kita ti prutas a tinawtawagan ti caryopsis), a buklen ti endospermo, bungag, ken tuyo. Dagiti bukel ti sereal ket ad-adu a nataltalon ken mangited ti ad-adu nga enerhia ti makan iti sangalubongan ngem ti aniaman a kita ti apit; isu a dagitoy ket dagiti nangruna nga apit.
Iti masna a pormada (a kas iti sibubukel a bukel), dagitoy ket nabaknang a taudan dagiti bitamina, dagiti mineral, dagiti karbohidrato, dagiti taba, dagiti lana, ken protina. Nupay kasta, no dagitoy ket mapapino babaen ti panagikkat ti tuyo ken bungag, ti mabatbati nga endospermo ket kaaduanna ti karbohidrato ken awan daytoy kadagiti kaaduan a sabsabali a taraon. Kadagiti dadduma nga agrangrang-ay a pagilian, ti bukel nga adda ti porma iti bagas, trigo, miho, wenno mais ket mangbukel ti kaaduan nga inaldaw a taraon. Kadagiti narang-ay a pagilian, ti panangan ti sereal ket kalalainganna laeng ken agdumaduma ngem adu met laeng.
Ti balikas a sereal ket nagtaud manipud ti Ceres, ti ngan ti Romano a diosa ti ani ken agrikultura.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Dagiti sereal iti Wikimedia Commons


text:
Kontakennakami
Maragsakankami a tumulong kadagiti interesado iti Biblia wenno iti sangalubongan a trabahomi. Usarem ti maysa kadagitoy nga opsion iti panangkontakmo kadagiti Saksi ni Jehova iti lugaryo.
Agkiddaw iti libre a panagadal iti Biblia
Agbirok iti Kingdom Hall dagiti Saksi ni Jehova
Ammuem ti petsa ti sumaruno a tinawen a Memorial
Agbirok iti kombension dagiti Saksi ni Jehova
Bumisita iti maysa kadagiti sanga nga opisinami
Umawag wenno agsuratka kadakami babaen ti impormasion a makita iti baba
India
Jehovah’s Witnesses of India
PO Box 6440
Yelahanka
BENGALURU-KAR 560 064
INDIA
+91 80-2309-2400
Oras ti Opisina
Lunes agingga iti Biernes
7:45 a.m. agingga iti 4:45 p.m.


text:
Kontakennakami
Maragsakankami a tumulong kadagiti interesado iti Biblia wenno iti sangalubongan a trabahomi. Usarem ti maysa kadagitoy nga opsion iti panangkontakmo kadagiti Saksi ni Jehova iti lugaryo.
Agkiddaw iti libre a panagadal iti Biblia
Agbirok iti Kingdom Hall dagiti Saksi ni Jehova
Ammuem ti petsa ti sumaruno a tinawen a Memorial
Agbirok iti kombension dagiti Saksi ni Jehova
Bumisita iti maysa kadagiti sanga nga opisinami
Umawag wenno agsuratka kadakami babaen ti impormasion a makita iti baba
Equatorial Guinea
Les Témoins de Jéhovah du Cameroun
BP 889
DOUALA
CAMEROON
+237 233 821 830
+237 233 821 834
+237 699 995 502
+237 699 999 837
+001 914-
Oras ti Opisina
Lunes agingga iti Biernes
7:45 a.m. agingga iti 12:00 p.m. ken 1:15 p.m. agingga iti 5:00 p.m.


text:
Nagbuntog a Proseso
Maladingitankami unay iti super buntog a pannakaipagna iti pannakatarimaan kadagiti siled-eskuelaan wenno pannasukat kadagiti nadadael a bilding , nangruna la unay kadagiti eskuelaan iti makinlaud a paset ti Pangasinan. Saan a maawatan no apay a naginad unay ti proseso. Saandakami ngarud a mababalaw no iti panagkitami, adda ti saan a nasayaat nga aramid iti pannakaipagnana kadagiti papeles. Kadakami a biang, maysan a ginelgel a baraniw daytoy.
Lalo a saanmi a maawatan, nga itoy a pangseserrek dagiti ubbing, saan a kadagiti siled-eskuealaan ti yanda pagsursuruan no di ket kadagiti sirok iti kayo, iti uneg ti kapilia, pasaray pay agkalubbon ti dua a klase iti uneg ti bassit a siled, ken uray sadino ditan a mangsulnit ti nakaay-ay a pasamak.
Iti panagkitami, lalo iti inkam panagbuya iti telebision, adda pay ti sibubukel nga eskuelaan ti saanen a mabalin a pagadalan ta no saan a naitayab dagiti atep dagiti bilding, narban dagiti didingna wenno makitan nga uray koral ti ayup ket saanen a mabalin a pagyanan. Iti rigatna, madama manen ti eskuela dagiti ubbing ngem saan a kadagiti siled-eskuelaan ti yanda no di sadino la ditan.
Iti daytoy a mapaspasak, makunami a saanen a maikanatad. Saanen a makaited iti pammaregta nga agadal dagiti ubbing. Saanen a makaited iti inspirasion ken manggutugot kadagiti ubbing a mas lalo pay a gesdanda iti agiskuela ken igaedda iti agadal.
Iti inrekomendar ti United Nations Education, Scientific and Cultural Organization (UNESCO) masapul a maaddaan laeng koma ti maysa a siled iti ratio a 1:25-30 wenno iti kada siled masapul laeng a duapulo ket lima agingga iti tallopulo nga estudiante/pupil. Ngem iti mapaspasamak, saanen a masurot ta awanen ti siled. Isu a makumi a saanen a conducive to learning.
Kasano koma a maigaed dagiti ubing iti agiskuela? Kasano pay a maay-ayo dagiti ubbing no ultimo tugaw wenno pangiparabawan ti papel a pagsuratan ket awan? Siempre, adda ditan ti ngayemngem a maipasngay. Adda ditan ti laladut a sumrek. Saanen a maiyulo ti isursuro da titser. Sumapitto pay iti pannakasinga kadagiti mabuya no diman makaited iti saan a pannakaikonsentret iti maisursuro.
Adda koma ti alternatibo a sistema wenno pangur-urayan a maproseso dagiti dokumento iti panangpabaro kadagiti bilding wenno klasrom, adda ti nasayud a maipakat a mangsulnit ti pagkurangan.
Kas iti pannakaammomi, addaan ti DepEd iti 3.5 billion pesos a budget para laeng iti pannakaipasedek dagiti bilding ken pannakatarimaan dagiti nadadael. Agdagup iti 158.2 billion pesos ti budgetna iti daytoy a tawen 2009. Nupay makuna a bassit laeng ti budget ti panangtarimaan, panangbangon kadagiti klasrom rumbeng laeng koma a maiprayoridad dagiti lugar a dinalapus ti bagyo, nangruna kadagiti lugar a nasulinek ken narigat ti lugan lalo no katutudo.
Saan koma a baybay-an dagiti ubbing nga agsagaba gapu iti pannaklabaybay-a. Saan koma nga ipalubos a mas lalo pay a dumakkel ti bilang dagiti saan nga agis-iskuela nga ubbing gapu laeng iti kinaawan iti siled nga inda pagsursuruan.
Laglagipen, a dagiti ubbing iti sumaruno a lider a nasken a mamuli iti nasayaat a nga adal ken sursuro.@
Friday, July 03, 2009
Nagbuntog a Proseso
3 comments:
- FBLorenzana said...
-
mustan Sir?
Makasurat kayo iti Ibaloi wenno Kankanaey, ania Sir?
Prof. Sonny Villafania of dalityapi.com has a poem for translation. For the sake of Pangasinan Language, I am supporting his efforts.
Mabalin nga itranslateyo Sir? Daytoy ti linkna: http://www.dalityapi.com/2009/04/in-many-tongues-sonnet-to-pilgrim-soul.html
- 5:20 PM
- Ka Iddo said...
-
ammok ni sonny ta nagsursurat iti tagalog ken pangasinense iti dalityapi ken sinu[ortarak dagiti proyektona...
itoy a kiddaw, iti agdama, diak pay maited agsipud iti kasasaad... dua nga oras laeng ti panawen nga agkompiuter, ad-adda nga alaen ti recovery program ti orasko iti agmalem... ngem nupay kasta, kadagiti masaludsod, sadadaanak a mangipaay...
- 7:16 AM
- FBLorenzana said...
-
agyamanak Ka Iddo. Ammok nga am-ammoyo ni ni Prof. Villafania isu a kiniddawko kadakayo nga itranslateyo daytay anlongna he he. Naindaklan a proyekto.
Agpalaing kayo Sir. Sapay la koma ta agsubli di dati a kasasaadyo.
You are inlcluded in our family prayers...
- 9:29 PM


text:
TI PAGWANAWANAN OKTUBRE 2012
Kurapsion
—Kasano Kasaknap Dayta?
Ti epekto ti kurapsion ket makita ken mapasaran iti sangalubongan, no dadduma, makadidigra ti ibungana.
Apay nga Agtultuloy ti Kurapsion?
Ipalgak ti Biblia ti tallo a dakes nga impluensia a pakaigapuan ti adu a panagsagaba ken rigat.
Posible Kadi ti Agbalin a Mapagpiaran iti Lubong a Napnuan Kurapsion?
No kasano a naammuan ti dua a tao dagiti pagimbagan ti kinamapagpiaran ken ti nasayaat a kababalin.
Awanton ti Kurapsion!
Asidegen nga agtignay ti Dios a mangikkat iti kurapsion ditoy daga. Kasanona nga aramiden dayta?
Ti Bileg ti Sao ti Dios iti Pamilia a Hindu
Kasano a naaddaan iti talna ken namnama ti pamilia a Hindu idi nagadalda iti Biblia?
Dusaen Aya ti Dios Dagiti Tattao iti Umap-apuy nga Impierno?
Nainkalintegan a patien a saan a mangidumduma ti Dios, uray no dusaenna dagiti dakes a tattao.
Ammoyo Kadi?
Pimmanaw kadi dagiti Kristiano iti Judea sakbay a nadadael ti Jerusalem idi 70 C.E.? Siasino dagiti naawagan “annak dagiti mammadto”?
Posible Kadi nga Agbiagka iti Agnanayon?
Ti Gubuayan ti biag, ni Jehova a Dios, kabaelanna ti mangted iti biag nga agnanayon iti dadduma pay ken inkarina nga aramiden dayta.
“Nagtugaw ti Kadaanan iti Al-aldaw”
Asino ti Kadaanan iti Al-aldaw ken ania ti kaipapanan ti sirmata ni Daniel?
‘Maysa a Nakasaysayaat a Babai’
Ni Ruth a Moabita ket maysa a nakurapay a ganggannaet idiay Israel. Apay a naawagan iti ‘maysa a nakasaysayaat a babai’?
Ti Kadi Kinaragsak Agpannuray Laeng iti Panagasawa?
Posible kadi nga agbalin a naragsak dagiti awanan asawa a Kristiano? Ipaay ti Biblia ti umiso a panangmatmat dagiti Kristiano iti panagasawa, ken ti nagsayaat a pagwadan dagiti awanan a asawa.
Ti Biblia Balbaliwanna ti Biag
Kasano a naisardeng ti dua a tao ti bisioda a pakairamanan ti arak ken droga ket nagbalinda a pudpudno a naragsak?
Dika Agbalin nga Ambisioso!
Ni Absalom a maikatlo nga anak ni Ari David, kayatna nga agawen ti trono, ngem naisagmak gapu iti ambisionna.


text:
Kanton iti Uri
Ti Uri (Aleman: Uri (tulong·paammo)) ket maysa kadagiti 26 kanton ken nangbangon a kameng ti Suiso a Konpederasion. Daytoy ket mabirukan idiay Tengnga a Suisa. Ti teriorio ti kanton ket sakupenna ti tanap iti Karayan Reuss a nagbaetan ti Danaw Lucerna ken ti Paso ti San Gotthard. Ti Aleman ket isu ti nangruna a pagsasao idiay Uri. Ti Uri ket isu laeng idi ti kanton a dagiti ubbing idiay pagadalan ket naskenda a makaadal iti Italiano a kas ti umuna a ganganaet a pagsasaoda. Ngem idi tawen ti panagadal iti 2005/2006 daytoy ket nabaliwan iti Inggles a kas dagiti sabsabali a kanton. Ti populasion ket agarup a 35,000 a dagitoy ket mairaman dagiti 3,046 (or 8.7%) a ganganaet.[3]
Dagiti nagibasaran[urnosen | urnosen ti taudan]
- ^ Arealstatistik Standard - Kantonsdaten nach 4 Hauptbereichen
- ^ Opisina ti Suiso a Pederal nga Estadistika – STAT-TAB Ständige und Nichtständige Wohnbevölkerung nach Region, Geschlecht, Nationalität und Alter (Aleman) naala idi 10 Disiembre 2011
- ^ Pederal a Departamento dagiti Estadistika (2008). "Ständige Wohnbevölkerung nach Staatsangehörigkeit, Geschlecht und Kantonen" (Microsoft Excel). Naala idi Nobiembre 5, 2008.
Dagiti silpo ti ruar[urnosen | urnosen ti taudan]
Midia a mainaig iti Kanton iti Uri iti Wikimedia Commons


text:
KAPITULO 41
Makinpannakabalin a Naaramid Dagiti Milagro?
MATEO 12:22-32 MARCOS 3:19-30 LUCAS 8:1-3
MAIKADUA A PANAGDALIASAT NI JESUS TAPNO MANGASABA
NANGPARUAR KADAGITI DEMONIO KEN NANGPAKDAAR MAIBUSOR ITI DI MAPAKAWAN A BASOL
Kalpasan nga imbagana ti maipapan iti panangpakawan iti balay ti Fariseo a ni Simon, rinugian manen ni Jesus ti mangasaba idiay Galilea. Maikadua a tawen itan ti ministeriona a kaduana ti 12 nga apostolna, kasta met ti dadduma a babbai a ‘pinaimbagna ken nangparuaranna kadagiti demonio.’ (Lucas 8:2) Dagitoy da Maria Magdalena, Susana, ken Juana, a ti asawana ket maysa nga opisial ni Ari Herodes Antipas.
Bayat nga umad-adu ti makaam-ammo ken Jesus, umad-adu ti kumontra iti ar-aramidenna. Makita dayta idi pinaimbag ni Jesus ti naipan kenkuana a maysa a lalaki a bulsek ken umel a naluganan iti demonio. Rimmuaren ti demonio, makakitan ken makapagsaon ti lalaki. Siempre, masmasdaaw dagiti tattao. Kinunada: “Saan ngata a daytoy ti Anak ni David?”—Mateo 12:23.
Nakaad-adu a tattao ti napan iti balay nga ayan ni Jesus ken dagiti adalanna, ket saanda payen a masango ti mangan. Ngem saan nga amin ket namati a ni Jesus ti naikari nga “Anak ni David.” Napan met ti dadduma nga eskriba ken Fariseo manipud Jerusalem ngem saan a tapno agsursuro wenno tapno suportaranda ni Jesus. Ibagbagada kadagiti tattao: “Linuganan ni Beelzebub” ken makikumkumplot iti “panguluen dagiti demonio.” (Marcos 3:22) Idi nadamag dayta dagiti kabagian ni Jesus, immayda tapno ipanawda. Apay?
Iti daytoy a tiempo, saan pay a mamati dagiti kakabsat ni Jesus nga isu ti Anak ti Dios. (Juan 7:5) Daytoy a Jesus nga agparang a makagapu iti riribuk ket saanen a ti Jesus nga am-ammoda idi addada pay idiay Nazaret. Pampanunotenda nga adda problema ti panunotna isu a kinunada: “Nadadaelen ti panunotna.”—Marcos 3:21.
Ngem ania ti paneknekan ti inaramidna? Kalkalpas laeng a pinaimbag ni Jesus ti lalaki a naluganan iti demonio a makakita ken makapagsaon. Awan ti makailibak iti dayta. Gapuna, imbaga dagiti eskriba ken Fariseo a saan a ni Jesus ti makin-aramid iti dayta. Kinunada: “Parparuarenna dagiti demonio babaen ken Beelzebub a panguluen dagiti demonio.”—Mateo 12:24.
Ammo ni Jesus ti pampanunoten dagiti eskriba ken Fariseo, isu a kinunana: “Marpuog ti pagarian a saan nga agkaykaysa dagiti umilina, ken saan nga agpaut ti siudad wenno pamilia a saan nga agtutunos dagiti miembrona. Umasping iti dayta, no ni Satanas paruarenna ni Satanas, lablabananna ti bagina, kasano ngarud a mataginayon ti pagarianna?”—Mateo 12:25, 26.
Talaga a mamagpanunot dayta! Ammo dagiti Fariseo a dadduma a Judio ti mangparparuar kadagiti demonio. (Aramid 19:13) Gapuna, dinamag ni Jesus: “No paruarek dagiti demonio babaen ken Beelzebub, nangalaan ngarud dagiti pasurotyo iti pannakabalin a mangparuar kadagiti demonio?” Iti sabali a pannao, ti akusasionda kenkuana ket agaplikar met ngarud kadakuada. Kinuna pay ni Jesus: “Ngem no paruarek dagiti demonio babaen ti espiritu ti Dios, dimtengen ti Pagarian ti Dios a diyo napupuotan.”—Mateo 12:27, 28.
Nangted ni Jesus iti ilustrasion a mangipakita a saan a naggapu ken Satanas ti pannakabalinna a mangparuar kadagiti demonio. Kinunana: “Kasano a makastrek ken makapagtakaw ti maysa iti balay ti napigsa a tao no saanna nga igalut nga umuna ti makimbalay? Ti saan a makikadua kaniak, busorennak; ket ti saan a tumulong kaniak nga agurnong, agiwara.” (Mateo 12:29, 30) Talaga a kumonkontra ken Jesus dagiti eskriba ken Fariseo. Dayta ngarud ti mangipakita nga ahente ida ni Satanas. Iyad-adayoda dagiti tattao iti Anak ti Dios a tultulongan ni Jehova.
Pinakdaaran ni Jesus dagitoy a bumusbusor a kakadua ni Satanas: “Mapakawan ti amin a basol ken dakes nga isao ti tao iti padana a tao. Ngem dinto pulos mapakawan ti asinoman nga agsao maibusor iti nasantuan nga espiritu no di ket agnanayonen a nakabasol.” (Marcos 3:28, 29) Panunotem ti pagbanagan dagidiay mangibagbaga a ni Satanas ti mangar-aramid iti ar-aramiden ti espiritu ti Dios!
Ammuem ti Ad-adu Pay
Ni Kristo—Ti Pannakabalin ti Dios
Nagaramid ni Jesus kadagiti milagro saan laeng a tapno gunggonaanna dagiti umili ti Israel no di ket tapno ipakitana ti aramidennanto iti asidegen a masanguanan.


text:
Rabong
Ti rabong ket dagiti masida a tubo kadagiti adu a sebbangan ti kawayan a mairaman ti Bambusa vulgaris ken ti Phyllostachys edulis. Dagitoy ket naus-usar kadagiti nadumaduma a luto ken digo iti Asia. Dagitoy ket nailaklako kadagiti nadumaduma a naproseso a a sukog, ken mabalin a magatang a nasadiwa, nabilag, wenno nailata.
Dagiti maap-apit[urnosen | urnosen ti taudan]
Adda dagiti nadumaduma a tubo ti sebbanagn ti kawayan a maap-apit a masida:[1]
- T i Phyllostachys edulis (孟宗竹, 江南竹) agpataud kadagiti dakkel a rabong aginggan iti 2.5 a kilo. Ti rabong daytoy a sebbangan ket tinawtawagan kadagiti sabsabali a nagan depede no ania ti panawen a pannakaapitda.
- Ti kalamiisan arabong (冬筍, 鞭筍) ket basbassit dagitoy, aginggana dagitoy ti 1 kg iti kadagsen iti tunggal marsa a maapit a tubo. Nalukneng ti lasagna, naimas ken nangruna a matagtagilako; dagitoy ket maap=apit iti Nobiembre ken Disiembre idiay Taiwan.
- Dagiti "nabudo" a rabong (毛竹筍) ket dakdakkel dagitoy, ngem gapu ti katangken ken kapait ti ramanda, dagitoy ket sapasap nga inus-usar kadagiti mabilbilag a rabong. Dagitoy ket maap=apit iti baetan ti Marso ken Mayo idiay Taiwan.
- Ti Phyllostachys bambusoides (桂竹) ket agpataud kadagiti rabong a narapis ken adda ti atiddog ken nasikkil a lasag. Kadawyan daytoy a nasadiwa a masidsida, ken maaramid pay dagitoy kadagiti mabilbilag a rabong.
- Ti Dendrocalamus latiflorus (麻竹) ket agpataud kadagiti rabong a dakkel nga addan ti lasag a kasla sagut ken natangken. Isunga dagitoy ket nasayaat para kadagti delata ken mabilbilag.
- Ti Bambusa oldhamii (綠竹) ket agpataud kadagiti na[ateg a rabong a dadakkel, nalukneng ken nabanglo ti lasagna. Dagitoy ket kadawyan a nailaklako a sadiwa ket ti tiempona ket iti baetan ti naladaw a primabera ket nasapa nga otonio. Ti pannakagun-od dagitoy ket depende to lokal a klima. Dagitoy a rabong ket mabalin pay a magun-od a nailata no sanna a tiempo.
- Ti Bambusa odashimae (烏腳綠竹) ket naikedkeddeng a kapada ti B. oldhamii, ngem napatpategan gapu ti nasarangsang a lasagna a kapada ti peras ti Asia.
- Ti Fargesia spathacea (箭竹) ket agpataud kadagiti nananam nga atiddog,naingpis, ken nalukneng a rabong ken mabalin a masida a nasadiwa wenno nailata.
- Ti Bambusa blumeana (刺竹) ket agpataud kadagiti saan unay a nasayaat a rabong nga addaan tinakersang ken nalukay alinabag ngem dagiti dadduma rabong ken masidsida dagitoy no saan a tiempo dagiti sabali idiay Taiwan.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Rabong iti Wikimedia Commons


text:
LEKSION 20
Ania ti Akem ti Bagi a Manarawidwid Ita?
Idi umuna a siglo, ti bassit a grupo dagiti “apostol ken lallakay idiay Jerusalem” ti nagserbi kas bagi a manarawidwid a mangaramid kadagiti napateg a desision para iti intero a kongregasion dagiti napulotan a Kristiano. (Aramid 15:2) Maymaysa ti desisionda gapu ta agkonkonsultada iti Kasuratan ken agpapaiwanwanda iti espiritu ti Dios. (Aramid 15:25) Kasta met laeng ti ar-aramiden ti Bagi a Manarawidwid ita.
Daytoy ti us-usaren ti Dios a mangaramid iti pagayatanna. Dagiti napulotan a kakabsat nga agserserbi kas Bagi a Manarawidwid ket addaan iti napasnek nga interes iti Sao ti Dios ken adun ti kapadasanda a mangasikaso kadagiti praktikal ken naespirituan a bambanag. Linawas nga agmimitingda tapno pagsasaritaanda dagiti kasapulan dagiti kakabsatda iti intero a lubong. Kas idi umuna a siglo, maipapaay dagiti instruksion a naibatay iti Biblia babaen ti surat wenno babaen kadagiti agdaldaliasat a manangaywan ken dadduma pay. Gapu iti daytoy, agkaykaysa dagiti adipen ti Dios iti panagpampanunot ken panagtigtignay. (Aramid 16:4, 5) Ti Bagi a Manarawidwid idadauluanna ti pannakaisagana ti naespirituan a taraon, iparparegtana iti amin nga ipangpangrunada ti trabaho a panangikasaba iti Pagarian, ken iwanwanwanna ti pannakadutok dagiti kakabsat a lallaki a mangidaulo.
Agpapaiwanwan iti espiritu ti Dios. Ti Bagi a Manarawidwid ket agpapaiwanwan ken Jehova, a Soberano iti intero nga uniberso, ken ni Jesus, nga ulo ti kongregasion. (1 Corinto 11:3; Efeso 5:23) Saanda nga ibilang ti bagbagida kas lider dagiti adipen ti Dios. Isuda ken ti amin a napulotan a Kristiano, ‘agtultuloy a sursurotenda ti Kordero iti uray sadino a papananna.’ (Apocalipsis 14:4) Apresiaren ti Bagi a Manarawidwid no ikararagantayo ida.
Siasino ti bagi a manarawidwid idi umuna a siglo?
Kasano nga agpapaiwanwan iti Dios ti Bagi a Manarawidwid ita?
Ammuem ti Ad-adu Pay
Siasino ti Nangbuangay Kadagiti Saksi ni Jehova?
Basaem no apay a ni Charles Taze Russell ket saan a nangbuangay iti baro a relihion.


text:
NAILADAWAN NGA ESTORIA TI BIBLIA
NAILADAWAN NGA ESTORIA TI BIBLIA
Sinurot ni Rahab Dagiti Instruksion
Kasano a nakalasat ni Rahab idi napan dinadael dagiti Israelita ti siudad ti Jerico? Basaem ti nailadawan nga estoria online wenno iti nai-print a PDF.
Kanayonan Manipud iti Daytoy a Koleksion
Nagtalek ni Noe iti Dios
Imbilin ti Dios nga agaramid ni Noe iti daong tapno maisalakan ti pamiliana iti Layus. Ania ti masursurom iti estoria maipapan ken Noe ken iti Layus?
Adan ken Eva—Ti Laeng Bagida ti Pinampanunotda
Ania ti napasamak gapu iti madi a desisionda?
Natured a Nakilaban ni David
Apay a namati ni David a maabakna ni Goliat? Ken apay a dika koma mabuteng a mangaramid iti umiso?


text:
Prepektura ti Wakayama
TiPrepektura ti Wakayama (和歌山県 Wakayama-ken?) ket maysa a prepektura iti Hapón a mabirukan idiay Kii a Peninsula iti rehion ti Kansai idiay isla ti Honshū.[1] Ti kapitoliona ket ti siudad iti Wakayama.[2]
Dagiti nagibasaran[urnosen | urnosen ti taudan]
- ^ Nussbaum, Louis-Frédéric. (2005). "Prepektura ti Wakayama" iti Ensiklopedia ti Hapón, p. 1026 iti Liblibro ti Google; "Kansai" iti p. 477 iti Liblibro ti Google.
- ^ Nussbaum, "Wakayama" iti p. 1025 iti Liblibro ti Google.


text:
Kernel
Ti kernel ket kangrunaan a paset ti dadduma a sapasap a sistema ti panangpaandar iti kompiuter. Dagiti rebbengna ket ipaset ti panangimaton dagiti rekurso wenno pamuspusan ti sistema ken ti pakitinnarusan ti pagbaetan ti hardware ken software. Kas kangrunaan a paset ti sistema ti panangpaandar, isagsaganaanna ti abstrakto a tuon para iti hardware, aglalo para iti memoria, kadagiti prosesor ken kadagiti ap-aparato ti I/O nga agpalubos iti pakitinnarusan ti hardware ken software. Paar-aramat ti kernel dagitoy kadagiti proseso ti sistema babaen ti mekanismo para iti pakitinnarusan iti pagbaetan dagiti proseso (inter-process communication mechanisms) ken ti panangawagan ti sistema (system calls).
No dadduma a kita ti kernal ket agsabalida iti pamuspusan kadagiti pannakaaramid, ngem agdepende iti daremdemda ken pannakaaramatda. Dagiti sibubukel a kernel (monolithic kernel) ket ar-aramatenda dagitoy pagtungpalan babaen ti pannakapataray iti kodigo iti uneg ti pareho nga lugar ti pagtaengan ti memoria (memory address space) tapno masaysayaatan ti pannakaaramid ti sistema. Ngem, dagiti nakabasbassit a kernel (microkernel) ket pinapatarayda dagiti kaaduan a panagserbida (services) iti uneg ti lugar ti mangaramat (user space). Ti pagtungpalanda ket pannakalaing ti pannaripato ken ti sebangan ti base ti kodigo.


text:
Ni Jehova—Manangipaay iti Kasapulantayo ken Manangsalaknib Kadatayo
“Agsipud ta kaniak insaadna ti panagayatna, isu ilisikto met. Salaknibakto agsipud ta naammuanna ti naganko.”—SAL. 91:14.
1, 2. Ania ti nagduduma a situasion dagiti pamilia a naggapuantayo? Ania ti nagduduma a pamay-an a naammuantayo ti kinapudno?
NI Jehova ti namunganay iti urnos ti pamilia. (Efe. 3:14, 15) Ngem uray no nagtaudtayo iti maymaysa a pamilia, nagduduma ti kababalin ken situasiontayo. Mabalin nga addaka iti poder dagiti nagannakmo sipud kinaubingmo agingga ita nga adultokan. Ngem nalabit natayen ti nagannak ti dadduma gapu iti sakit, aksidente, wenno dadduma pay a trahedia. Adda pay ketdi dagiti saan a makaam-ammo kadagiti nagannakda.
2 Kas paset ti pamilia dagiti agdaydayaw ken Jehova, nagduduma met ti pamay-an a naammuantayo ti kinapudno. Mabalin a dagiti nagannakmo ti nangisuro kenka kadagiti nadiosan a prinsipio. (Deut. 6:6, 7) Wenno mabalin a maysaka kadagiti rinibu a nakaammo iti kinapudno babaen ti panangasaba dagiti Saksi ni Jehova.—Roma 10:13-15; 1 Tim. 2:3, 4.
3. Ania ti pagpapadaantayo amin?
3 Uray adu ti nagdudumaantayo, adda banag a pagpapadaantayo. Agsagsagabatayo amin gapu iti panagsukir ni Adan ket tinawidtayo ti kinaimperpekto, basol, ken ipapatay. (Roma 5:12) Nupay kasta, kas pudno nga agdaydayaw iti Dios, mabalintay nga awagan ni Jehova kas ‘Ama.’ Idi nagkauna a tiempo, maibaga idi ti ili a pinili ti Dios ti sasao a nailanad iti Isaias 64:8: “O Jehova, sika ti Amami.” Ket iti rugi ti modelo a kararag ni Jesus, kinunana: “Amami nga adda iti langlangit, masantipikar koma ti naganmo.”—Mat. 6:9.
4, 5. Ania dagiti punto nga usigentayo tapno umuneg ti panagayattayo iti Amatayo a ni Jehova?
4 Ay-aywanan ken salsalaknibannatayo ti nailangitan nga Amatayo kas ili nga umaw-awag iti naganna buyogen ti pammati. Sigun iti salmista, kastoy ti kinuna ni Jehova: “Agsipud ta kaniak [ti pudno a managdaydayaw] insaadna ti panagayatna, isu ilisikto met. Salaknibakto agsipud ta naammuanna ti naganko.” (Sal. 91:14) Wen, siaayat nga ispalennatayo ni Jehova a Dios kadagiti kabusortayo ken salaknibannatayo kas ilina tapno saantayo a madadael.
5 Tapno umuneg ti panagayattayo iti nailangitan nga Amatayo a ni Jehova, usigentayo no kasano nga isu ti (1) Manangipaay iti kasapulantayo, (2) Manangsalaknib kadatayo, ken (3) kasingedan a Gayyemtayo. Bayat nga us-usigentayo dagitoy a punto, makatulong no mennamennaentayo ti relasiontayo iti Dios ken ammuentayo no kasano a maidaydayawtayo ni Jehova kas Amatayo. Makatulong met no panunotentayo dagiti bendision nga ipaayna kadagidiay umadani kenkuana.—Sant. 4:8.
NI JEHOVA TI NAINDAKLAN A MANANGIPAAY
6. Ania ti maysa a pamay-an a ni Jehova ti Manangted iti “tunggal naimbag a sagut”?
6 Insurat ni adalan a Santiago: “Tunggal naimbag a sagut ken tunggal naan-anay a rangkap aggapu iti ngato, ta bumaba dayta manipud iti Ama dagiti nailangitan a lawag.” (Sant. 1:17) Ti biag ket nakaskasdaaw a sagut manipud ken Jehova. (Sal. 36:9) No usarentayo ti biagtayo a mangaramid iti pagayatanna, agsagraptayo iti adu a bendision ita ken agbiagtayto nga agnanayon iti baro a lubong. (Prov. 10:22; 2 Ped. 3:13) Ngem kasano koma a posible dayta idinto ta natawidtayo dagiti epekto ti basol ni Adan?
7. Ania ti inaramid ti Dios tapno maaddaantayo iti nasinged a relasion kenkuana?
7 Ipakpakita ni Jehova iti adu a pamay-an nga isu ti Naindaklan a Manangipaay kadagiti kasapulantayo. Kas pagarigan, gapu iti di kaikarian a kinamanangngaasina, nangipaay iti probision tapno maispaltayo. Managbasoltayo amin ken natawidtayo ti kinaimperpekto manipud iti umuna nga amatayo a ni Adan. (Roma 3:23) Ngem gapu iti ayat ni Jehova, nangaramid iti addang tapno maaddaantayo iti nasinged a relasion kenkuana. “Babaen itoy naiparangarang ti ayat ti Dios iti kasasaadtayo,” insurat ni apostol Juan, “agsipud ta ti Dios imbaonna ti bugbugtong nga Anakna ditoy lubong tapno magun-odantayo ti biag babaen kenkuana. Ti ayat adda itoy a banag, saan a gapu ta inayattayo ti Dios, no di ket gapu ta inayatnatayo ket imbaonna ti Anakna a kas pangikappia a sakripisio maipaay kadagiti basoltayo.”—1 Juan 4:9, 10.
8, 9. Idi tiempo da Abraham ken Isaac, kasano a pinaneknekan ni Jehova nga isu ti Naindaklan a Manangipaay? (Kitaen ti ladawan iti rugi ti artikulo.)
8 Agarup 1,900 a tawen sakbay a mayanak ni Jesus, adda maysa a pasamak iti biag ni Abraham a mangipakita no kasano a siaayat nga ipaayto ni Jehova ti agnanayon a biag iti amin a natulnog a tattao. Ilawlawag ti Hebreo 11:17-19: “Babaen iti pammati, idi isu nasubok, ni Abraham kaslanan indaton ni Isaac, ket ti tao a siraragsak nga immawat kadagiti kari ginandatna nga idaton ti bugbugtong nga anakna, nupay naikuna kenkuana: ‘Ti maawaganto a “bin-im” ket babaento ken Isaac.’ Ngem pinanunotna nga isu kabaelan ti Dios nga ibangon uray pay manipud kadagiti natay; ket manipud sadiay isu inawatna met iti mangiladawan a pamay-an.” Nabatad no ania ti iladladawan daytoy: Impaay ni Jehova ti Anakna, ni Jesu-Kristo, agpaay iti sangatauan.—Basaen ti Juan 3:16, 36.
9 Mailadawam kadi ti rikna ni Isaac idi isu ket saanen a kasapulan a matay tapno maidaton? Agyamyaman la ketdi iti Dios ta nangipaay iti kasukatna—maysa a kalakian a karnero a naisalat iti kasamekan. (Gen. 22:10-13) Gapuna, naawagan dayta a lugar iti “Jehova-jireh,” kayatna a sawen, “Ni Jehova ti Mangipaay.”—Gen. 22:14.
PROBISION TAPNO MAIKAPPIA ITI DIOS
10, 11. Siasino dagiti mangidadaulo iti “ministerio ti pannakikappia,” ken kasanoda nga ar-aramiden dayta?
10 No mennamennaentayo ti amin nga impaay kadatayo ni Jehova, mabigbigtayo a ditay makapagbalin a gayyem ti Dios no saan a gapu iti sakripisio ni Jesus. Insurat ni Pablo: “Isu daytoy ti impatomi, a ti maysa a tao natay maipaay iti isuamin; no kasta, ngarud, natay ti isuamin; ket isu natay maipaay iti isuamin tapno dagidiay nga agbiag saanda koman nga agbiag nga agpaay iti bagbagida, no di ket agpaay kenkuana a natay maipaay kadakuada ken naibangon.”—2 Cor. 5:14, 15.
11 Maragsakan dagiti nagkauna a Kristiano nga immawat iti “ministerio ti pannakikappia” gapu ta ay-ayatenda ti Dios ken agyamyamanda iti nakadakdakkel a pribilehioda nga agserbi kenkuana. Gapu iti trabahoda a panangasaba ken panagaramid iti ad-adalan, naaddaan dagiti naemma a tattao iti gundaway a maikappia iti Dios, makigayyem kenkuana, ken inton agangay, agbalin a naespirituan nga annakna. Iti agdama, dayta met laeng a ministerio ti itungtungpal dagiti napulotan nga ad-adipen ni Jehova. Agserserbida kas embahador ti Dios ken ni Kristo. Kas resulta dayta a trabaho, nayadani ken Jehova dagiti naemma a tattao ken nagbalinda nga ad-adipenna.—Basaen ti 2 Corinto 5:18-20; Juan 6:44; Ara.13:48.
12, 13. Kasanotayo a maipakita nga agyamyamantayo iti adu a probision ni Jehova?
12 Amin a Kristiano nga addaan iti naindagaan a namnama ipakpakitada ti panagyamanda ken Jehova kas Naindaklan a Manangipaay babaen ti pannakitinnulongda kadagiti napulotan a mangikasaba iti Pagarian. Iti daytoy a trabaho, us-usarentayo ti Biblia, ti maysa pay a nakaskasdaaw a sagut ti Dios. (2 Tim. 3:16, 17) Babaen ti epektibo a panangusartayo iti naipaltiing a Sao ti Dios, ipapaayantayo dagiti tattao iti gundaway a maaddaan iti biag nga agnanayon. Tapno agballigitayo iti daytoy a trabaho, nasken nga agpannuraytayo iti sabali pay a probision ni Jehova—ti nasantuan nga espirituna. (Zac. 4:6; Luc. 11:13) Kas ipakita ti Tinawen a Libro Dagiti Saksi ni Jehova, nakaskasdaaw dagiti resulta ti trabaho a panangasaba. Anian a nagdakkel a pribilehio ti makipaset iti daytoy a trabaho a mangidaydayaw iti Amatayo ken Manangipaay kadagiti kasapulantayo!
13 Maigapu iti amin nga ipapaay ti Dios, nasayaat nga isaludsodtayo iti bagbagitayo: ‘Ar-aramidek kadi ti amin a kabaelak iti ministerio tapno maipakitak ken Jehova ti naimpusuan a panagyamanko kadagiti probisionna? Ania pay ti parang-ayek tapno ad-adda nga epektibo ti panangikasabak iti naimbag a damag?’ Maipakitatayo ti panagyamantayo kadagiti nakaskasdaaw a probision ti Dios no yun-unatayo dagiti interes ti Pagarian. No kasta ti aramidentayo, siguraduen ni Jehova a maipaay ti amin a kasapulantayo. (Mat. 6:25-33) Gapu iti ayat ti Dios, sigurado a kayattayo nga aramiden ti amin a kabaelantayo tapno maay-ayo ken maparag-otayo ti pusona.—Prov. 27:11.
14. Kasano a ni Jehova ti Manangispal iti ilina?
14 Inkanta ti salmista a ni David: “Naparigatanak ken napanglawak. Ni met laeng Jehova sipapanunot kaniak. Sika ti tulongko ken ti Manangilisi kaniak.” (Sal. 40:17) Namin-adun nga inispal ni Jehova dagiti adipenna kas maysa a grupo, nangruna no siuulpit ken di agressat nga idaddadanes ida dagiti kabusorda. Agyamantayo ta tultulongannatayo ti Dios kadagita a narigat a kasasaad ken kanayon nga ipapaayna ti naruay a naespirituan a kasapulantayo!
MANGIPAAY NI JEHOVA ITI PANNALAKNIB
15. Mangted iti pagarigan no kasano a salakniban ti naayat nga ama ti anakna.
15 Saan laeng a dagiti kasapulan ti annakna ti ipaay ti naayat nga ama no di ket salaknibanna pay ida. Natural laeng nga ikagumaanna nga ispalen ida no adda peggad. Malagip ti maysa a kabsat a lalaki ti maysa a pasamak idi isu ket ubing pay. Agaw-awidda idin ken tatangna manipud iti pangasabaan idi makadanonda iti maysa a waig. Gapu ta nagtudo iti napigsa iti dayta nga agsapa, dimmakkel ti danum ket makaballasiwda laeng babaen ti panagtalaytayda kadagiti bato. Immuna isuna nga immaddang, ngem naikaglis ket namindua a natnag iti danum. Imbag laengen ta nagammatan ni tatangna ti takiagna isu a saan a nalmes. Iti umasping a pamay-an, is-ispalennatayo ti nailangitan nga Amatayo manipud iti kasla naapres a waig daytoy a nadangkes a lubong ken iti agturturay iti dayta a ni Satanas. Wen, ni Jehova ti kasayaatan a Manangsalaknib!—Mat. 6:13; 1 Juan 5:19.
16, 17. Kasano a tinulongan ken sinalakniban ni Jehova dagiti Israelita idi nakigubatda kadagiti Amalekita?
16 Impakita ni Jehova ti naayat a pannalaknibna idi inispalna dagiti Israelita manipud pannakaadipenda idiay Egipto ken simimilagro a sinalaknibanna ida bayat ti ibaballasiwda iti Nalabaga a Baybay idi 1513 B.C.E. Iti panagdaliasatda iti let-ang nga agturong iti Bantay Sinai, nakadanon dagiti Israelita idiay Refidim.
17 Gapu iti padto ti Dios iti Genesis 3:15, mabalin a makapungpungtot ni Satanas bayat nga agbirbirok iti gundaway a mangraut kadagiti awanan gaway nga Israelita. Inaramatna dagiti Amalekita a kabusor ti ili ti Dios. (Num. 24:20) Ngem panunotem no ania ti inaramid ni Jehova babaen iti uppat a matalek a lallaki—da Josue, Moises, Aaron, ken Hur. Bayat a makigubgubat ni Josue kadagiti Amalekita, adda met iti asideg a turod da Moises, Aaron, ken Hur. No itag-ay ni Moises dagiti imana, mangabak dagiti Israelita. Isu a no maktangan dagiti imana, tulongan da Aaron ken Hur a mangitag-ay iti dayta. Iti tulong ken pannalaknib ni Jehova, “pinarukma ni Josue ti Amalek ken dagiti tattaona.” (Ex. 17:8-13) Nangbangon ni Moises iti maysa nga altar sadiay ket inawaganna iti “Jehova-nissi,” a kaipapananna, “Ni Jehova ti Pagilasinan a Teddekko.”—Basaen ti Exodo 17:14, 15.
SALAKNIB MANIPUD ITI IRARAUT NI SATANAS
18, 19. Kasano a salsalakniban ita ti Dios dagiti adipenna?
18 Salsalakniban ni Jehova dagiti mangay-ayat ken agtultulnog kenkuana. Kas kadagiti Israelita idi addada idiay Refidim, manamnamatayo a salaknibannatayo ti Dios manipud kadagiti kabusortayo. Namin-adun a sinalaknibannatayo kas grupo, ken inispalnatayo manipud iti iraraut ti Diablo. Usigem ti adu a gundaway a sinalaknibanna dagiti kakabsattayo a nangsalimetmet iti neutral a takderda. Kasta ti napasamak bayat ti panagturay dagiti Nazi idiay Germany ken iti dadduma pay a pagilian manipud idi dekada ‘30 agingga iti nasapa a paset ti dekada ‘40. No basaen ken utobentayo dagiti kapadasan iti Tinawen a Libro ken dagiti pakasaritaan ti biag a mangipakita no kasano a salsalakniban ti Dios dagiti maidaddadanes nga adipenna, tumibker ti panagtalektayo ken Jehova kas Kamangtayo.—Sal. 91:2.
19 Salsalaknibannatayo met ni Jehova babaen ti panangipaayna kadagiti naayat a pammalagip manipud iti organisasionna ken kadagiti publikasiontayo. Panunotem no kasano a dagitoy a palagip sinalaknibannatayo iti napalabas a tawtawen. Bayat a mailumlumlom daytoy a lubong iti nalulok a kababalin ken iti panagbuya iti pornograpia, mangipapaay ni Jehova kadagiti palagip ken praktikal a tulong tapno masalaknibantayo manipud kadagiti moral a peggad. Kas pagarigan, ipapaayannatayo iti naamaan a balakad no kasano a liklikan ti dakes a pannakitimpuyog iti panagusar iti Internet. *—1 Cor. 15:33.
20. Ania a panangiwanwan ken pannalaknib ti maaw-awattayo iti uneg ti kongregasion?
20 Kasanotay a maipakita a talaga a “sinursuruan[natayo] ni Jehova”? Babaen ti panagtulnogtayo kadagiti bilinna. (Isa. 54:13) Ti kongregasion ket maysa a natalged a lugar a pakaaw-awatantayo iti panangiwanwan ken pannalaknib. Dagiti matalek a lallaki nga agserserbi kas papanglakayen ipapaayandatayo iti Nainkasuratan a balakad ken tulong. (Gal. 6:1) Babaen kadagitoy a “sagut a tattao,” siaayat nga ay-aywanannatayo ni Jehova. (Efe. 4:7, 8) Ania koma ti reaksiontayo no balakadandatayo dagiti panglakayen? Situtuloktayo koma nga agtulnog tapno bendisionannatayo ni Jehova.—Heb. 13:17.
21. (a) Ania koma ti determinasiontayo? (b) Ania ti mausig iti sumaruno nga artikulo?
21 Determinadotayo koma nga agpannuray iti tulong ti nasantuan nga espiritu ken agpaiwanwan iti nailangitan nga Amatayo. Masapul met nga utobentayo ti biag ti Anakna a ni Jesu-Kristo, nga ikagumaantayo a tuladen ti nakasaysayaat nga ulidanna. Gapu iti panagtulnogna agingga iti ipapatayna, inawat ni Jesus ti dakkel a gunggona. (Fil. 2:5-11) Kas kenkuana, magunggonaantayo met no agtalektayo ken Jehova iti isuamin a pusotayo. (Prov. 3:5, 6) Isu a kanayon koma nga agpannuraytayo ken Jehova kas awan kaaspingna a Manangipaay iti kasapulantayo ken Manangsalaknib kadatayo. Anian a rag-o ken dakkel a pribilehio ti agserbi kenkuana! Umuneg ti panagayattayo iti Amatayo bayat nga usigentayo ti maikatlo a pamay-an nga ipakpakitana ti panangipategna kadatayo—ti pannakigayyemna. Ilawlawag ti sumaruno nga artikulo no kasano a ni Jehova ti kasingedan a Gayyemtayo.
^ par. 19 Ti dadduma kadagita a pammalagip ket masarakan iti artikulo nga “Usaren a Nainsiriban ti Internet” iti Pagwanawanan nga Agosto 15, 2011, panid 3-5 ken iti artikulo nga “Agannad Kadagiti Silo ti Diablo!” ken “Agtakder a Sititibker ken Liklikan Dagiti Palab-og ni Satanas!” iti Pagwanawanan nga Agosto 15, 2012, panid 20-29.


text:
Kanton iti Jura
Ti Republika ken Kanton iti Jura (Pranses: République et Canton du Jura), ken naamammoan pay a kas ti Kanton iti Jura wenno Kanton Jura, ket maysa kadagiti kanton idiay Suisa. Daytoy ti kabaruan (napartuat idi 1979) kadagiti 26 a Suiso a kanton, a mabirukan idiay amianan a laud a paset ti Suisa. Ti kapitoliona ket ti Delémont. Daytoy ket makibinningay ti pagbeddengan iti kanton ti Basel-Landschaft, ti Kanton iti Berna, ken ti Pranses a departamento ti Doubs.
Dagiti nagibasaran[urnosen | urnosen ti taudan]
- ^ Arealstatistik Standard - Kantonsdaten nach 4 Hauptbereichen
- ^ Opisina ti Suiso a Pederal nga Estadistika – STAT-TAB Ständige und Nichtständige Wohnbevölkerung nach Region, Geschlecht, Nationalität und Alter (Aleman) Naala idi 10 Disiembre 2011
Kasilpo iti ruar[urnosen | urnosen ti taudan]
Midia a mainaig iti Kanton iti Jura iti Wikimedia Commons


text:
Papa Landon
Ni Papa Landon (naamammuan pay a kas ni Landus[1]) ket isu ti nabutosan a papa idi Hulio wenno Agosto 913. Isu ket pimmusay kalpasan ti agarup nga innem a bulan, idi Pebrero wenno Marso 914.
Isu ket naipasngay idiay Sabina, Italia. Ti nagan ti amana ket naibagbaga a kas ni Taino. Isu ket saan a nagbalbaliw ti naganna idi nagbalin a papa.
Ni Landon ket naipagpagarupan nga adda dagiti nabileg a gagayyem a timmulong kaniana a nabutosan a kas papa. Isu ti naudi a papa a nagusar ti papa a nagan a saan pay a naus-usar aginggana kenni Papa Juan Pablo I idi 1978.
Ni Landon ket maysa a papa idi las-ud ti paset ti panawen a tinawtawagan ti Saeculum obscurum, a nagpaut manipud idi 904 aginggana idi 964.
Taudan[urnosen | urnosen ti taudan]
- Claudio Rendina. I papi. Storia e segreti. Newton Compton, Roma, 1983.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Papa Landon iti Wikimedia Commons


text:
Appenzell Innerrhoden
Ti Appenzell Innerrhoden (Aleman: Appenzell Innerrhoden (tulong·paammo);) ket isu ti kabassitan a kanton idiay Suisa babaen ti populasion ken ti maikadua babaen ti kalawa, ti Basel-Stadt ket isu ti kabassitan ti kalawa. Daytoy ti naudi a kanton ti Suisa a nagited ti karbengan a pangbutos dagiti babbai kadagiti lokal a kapanggepan, idi 1991.
Dagiti nagibasaran[urnosen | urnosen ti taudan]
- ^ Arealstatistik Standard - Kantonsdaten nach 4 Hauptbereichen
- ^ Opisina ti Suiso a Pederal nga Estadistika – STAT-TAB Ständige und Nichtständige Wohnbevölkerung nach Region, Geschlecht, Nationalität und Alter (Aleman) Naala idi 10 Disiembre 2011
Dagiti silpo ti ruar[urnosen | urnosen ti taudan]
Midia a mainaig iti Appenzell Innerrhoden iti Wikimedia Commons


text:
San Leonardo, Nueva Ecija
Ti San Leonardo ket maysa a primera klase nga ili iti probinsia ti Nueva Ecija iti Filipinas.
Dagiti baranggay[urnosen | urnosen ti taudan]
Ti San Leonardo ket nabingbingay a politikal iti 15 a barbaranggay.[2]
- Bonifacio District (Poblacion)
- Burgos District (Poblacion)
- Castellano
- Diversion
- Magpapalayoc
- Mallorca
- Mambangnan
- Nieves
- San Bartolome (Poblacion)
- Rizal District (Poblacion)
- San Anton
- San Roque
- Tabuating
- Tagumpay
- Tambo Adorable
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Nueva Ecija". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Agosto 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Nueva Ecija". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Subic, Zambales
Ti Subic ket maysa a primera klase nga ili iti probinsia ti Zambales iti Filipinas.
Dagiti baranggay[urnosen | urnosen ti taudan]
Ti Subic ket nabingbingay a politikal iti 16 a barbaranggay.[2]
- Aningway-Sacatihan
- Asinan Poblacion
- Asinan Proper
- Baraca-Camachile(Poblacion)
- Batiawan
- Calapacuan
- Calapandayan (Poblacion)
- Cawag
- Ilwas (Poblacion)
- Mangan-Vaca
- Matain
- Naugsol
- Pamatawan
- San Isidro
- Santo Tomas
- Wawandue (Poblacion)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Zambales". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Agosto 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Zambales". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
1984
Ti 1984 ket maysa a bisiesto a tawen a nangrugi iti aldaw ti Lunes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Agosto 7 – Yun Hyon-seok, Koreano a mannaniw, mannurat ken aktibista (pimmusay 2003)
- Agosto 12 – Marian Rivera, artista iti GMA Network, Siudad ti Quezon
- Septiembre 27 – Avril Lavigne, kumakanta manipud idiay Kanada
- Oktubre 25 – Kathy Perry, kumakanta manipud idiay Santa Barbara, California
- Nobiembre 22 – Scarlett Johansson, aktres, kumakanta
Pimmusay[urnosen | urnosen ti taudan]
- Agosto 5 – Richard Burton, Gales nga aktor (Cleopatra) (naipasngay 1925)
- Septiembre 14 – Janet Gaynor, Amerikana nga aktres (naipasngay 1906)


text:
Plantilia:Marebba a listaan
Daytoy a plantilia ket agpataud ti marebba a listaan. Mabalin nga iyasentar dagiti estilo ti CSS para iti "frame" (dagiti etiketa ti
...  a mangpalikmut ti listaan), para iti tiulo ti listaan, ken para dagiti listaan ti banag. Daytoy a plantilia ket mangsuporta kadagiti awan patinggana a bilang ti listaan dagiti banag.
Eskritu[urnosen ti taudan]
{{marebba a listaan |expand =   |framestyle =   |titlestyle =   |title = |liststyle =   |hlist =   |bullets =   | [1 = ]   | [2 = ]   | [3 = ]   | ... }}
Dagiti parametro[urnosen ti taudan]
- Dagiti pangipuesto a parametro (
1,
2,
3...) - dagitoy ti listaan dagiti banag. No awan adda a listaan dagiti banag, ti modulo ket saan a mangiruar ti aniaman.
expand- pananginagan ti
expand = true, wenno aniaman a blanko a pateg, ket mangiyasentarto ti kasisigud a kasasaad iti napadakkel.
framestyle- ti naisangayan nga estilo ti css para kadagiti etiketa ti
... a manglikmut ti listaan, kasla iti
font-size: 90%;.
titlestyle- ti naisangayan nga estilo ti css para kadagiti etiketa ti
... a mangpalikmut ti titulo.
title- ti titulo ti listaan.
titlestyle- ti naisangayan nga estilo ti css para kadagiti etiketa ti
... a mangpalikmut ti listaan.
hlist- pananginagan ti
hlist = true, wenno aniaman a blanko a pateg, ket gapuananto ti plantilia a mangiruar ti horisontal a listaan.
bullets- pananginagan ti
bullets = true, wenno aniaman a blanko a pateg, ket gapuananto ti plantilia nga agpataud kadagiti punglo para kadagiti tunggal maysa a banag ti listaan.
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
CALABARZON
Nagsasabtan: 14°00′N 121°30′E / 14.000°N 121.500°E
Ti CALABARZON ket maysa kadagiti rehion ti Filipinas, napusgan kas Region IV-A. Ti rehional a kapitoliona ket ti Siudad ti Calamba iti probinsia ti Laguna. Addaan ti rehion iti 5 a probinsia, ti Cavite, Laguna, Batangas, Rizal, ken Quezon. Ti nagan a "CALABARZON" ket ti nagan dagitoy a 5 a probinsia.
Ti rehion ket masarakan iti umabagatan a laud ti Luzon, iti abagatan ken laud ti Metro Manila.
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (Ingles) naala idi 10 Hunio 2016


text:
KAPITULO 53
Agturay a Makabael a Mangkontrol iti Nakaparsuaan
MATEO 14:
KAYAT DAGITI TATTAO A PAGBALINEN NGA ARI NI JESUS
NAGNA NI JESUS ITI DANUM, PINAGTALNANA TI ANGIN
Dakkel ti epektona kadagiti tattao ti panangpakan ni Jesus iti rinibu babaen iti milagro. Imbagada a “daytoy ti Propeta a naipadto nga umay ditoy lubong,” ti Mesias, ken sigurado nga agbalin a nasayaat nga agturay. (Juan 6:14; Deuteronomio 18:18) Gapuna, implano dagiti tattao a tiliwen ni Jesus ket pagbalinenda nga ari.
Ngem ammo ni Jesus ti plano dagiti tattao. Pinapanawna ida ket binilinna dagiti adalanna nga agsublida iti bangkada. Sadino ti papananda? Idiay Betsaida ken kalpasanna, idiay Capernaum. Ngem agmaymaysa ni Jesus a napan iti bantay tapno agkararag iti dayta a rabii.
Gapu ta naslag ti bulan iti dayta a parbangon, makitkita ni Jesus ti ayan ti bangka uray adayo. Dadakkel ti dalluyon ti baybay gapu iti napigsa nga angin, isu a dagiti apostol ‘marigrigatanda nga aggaud ta sumuba kadakuada ti angin.’ (Marcos 6:48) Simmalog ni Jesus iti bantay ket nagna iti rabaw dagiti dalluyon a nagturong kadakuada. ‘Nakaadayoda idin iti agarup lima wenno innem a kilometro.’ (Juan 6:19) Nakita dagiti adalan a kasla limmabas kadakuada ni Jesus, isu a gapu iti butengda, impukkawda: “Ania dayta umas-asideg?”
Tapno saanda a mabuteng, kinuna ni Jesus: “Dikay agbuteng! Siak daytoy.” Ngem kinuna ni Pedro: “Apo, no sika dayta, papagnaennak iti rabaw ti danum nga umay dita ayanmo.” Insungbat ni Jesus: “Umayka!” Gapuna, dimsaag ni Pedro iti bangka ket nagna iti rabaw ti danum a nagturong ken Jesus. Ngem idi nakita ni Pedro ti napigsa nga angin, nagbuteng ket nangrugi a lumned. Impukkawna: “Arayatennak, Apo!” Dagus nga inyawat ni Jesus ti imana ket iniggamanna ni Pedro sa kinunana: “Bassit ti pammatim, apay a nagduaduaka?”
Nagluganen da Pedro ken Jesus iti bangka, ken nagtalnan ti angin. Nasdaaw dagiti adalan, ngem rumbeng kadi a masdaawda? No naawatanda ti “kaipapanan dagiti tinapay,” ti milagro nga inaramid ni Jesus a nangpakan iti rinibu sumagmamano laeng nga oras ti napalabas, saanda koma a nasdaaw a kabaelan ni Jesus ti magna iti rabaw ti danum ken pagtalnaen ti angin. Gapuna, nagruknoyda ken Jesus ket kinunada: “Pudno a sika ti Anak ti Dios.”
Di nagbayag, nakadanondan iti napintas ken nabunga a kapatagan ti Genesaret iti abagatan ti Capernaum. Inyangklada ti bangka sa dimsaagda. Nailasin dagiti tattao ni Jesus. Gapuna, dagiti umili ken dagiti tattao a naggapu iti sabali a lugar impanda kenkuana dagiti masakit. Uray sagidenda laeng ti gayadan ti makinruar a bado ni Jesus, naan-anay nga umimbagda.
Kabayatanna, dagiti tattao a nakakita iti pannakapakan ti rinibu babaen ti milagro naammuanda a pimmanawen ni Jesus. Gapuna, idi simmangpet dagiti babassit a bangka manipud Tiberias, nagluganda ket napanda idiay Capernaum tapno birokenda ni Jesus. Idi nasarakanda, dinamagda: “Rabbi, kaano a nakadanonka ditoy?” (Juan 6:25) Tubngaren ida ni Jesus, ngem adda nasayaat a makagapu, kas makitatayto.
Ammuem ti Ad-adu Pay
Ni Kristo—Ti Pannakabalin ti Dios
Nagaramid ni Jesus kadagiti milagro saan laeng a tapno gunggonaanna dagiti umili ti Israel no di ket tapno ipakitana ti aramidennanto iti asidegen a masanguanan.


text:
Kim Dae-Jung
Ni Kim Dae-jung (Panangibalikas a Koreano: [kimdɛdʑuŋ]; 6 Enero 1924 – 18 Agosto 2009) ket ti maika-8 a Presidente ti Abagatan a Korea manipud idi 1998 aginggana idi 2003, ken ti nagungunaan ti Premio Nobel iti Kappia idi 2000. Inestilona ti bagina a kas "Nelson Mandela ti Asia" para iti napaut a panagsuppiatna ti autoritariano a turay ken para iti kontrobersial nga Annuroten ti Inar iti Amianan a Korea.[1]
Dagiti nagibasaran[urnosen | urnosen ti taudan]
- ^ "Kim Dae-jung: Dedicated to reconciliation". CNN. 14 Hunio 2001. Naala idi 22 Septiembre 2006.
Dagiti silpo ti ruar[urnosen | urnosen ti taudan]
Midia a mainaig kenni Kim Dae-Jung iti Wikimedia Commons


text:
PAKASARITAAN TI BIAG
Napaneknekanmi ti Di Kaikarian a Kinamanangngaasi ti Dios iti Adu a Pamay-an
RELIHIOSO ni tatangko a ni Arthur ket arapaapna ti agbalin a ministro ti Methodist. Ngem nagbaliw dayta idi nabasana ti literatura dagiti Estudiante ti Biblia ken idi nakikadua kadakuada. Nabautisaran idi 1914, idi agtawen iti 17. Madama idi ti Gubat Sangalubongan I isu a naawis nga agsoldado. Gapu ta dina kayat ti agiggem iti armas, nasentensiaan a maibalud iti sangapulo a bulan iti Kingston Penitentiary idiay Ontario, Canada. Idi nakaruaren, nangrugi a nagserbi ni Tatang kas colporteur (payunir).
Idi 1926, inkasar ni tatangko ni Hazel Wilkinson. Naammuan ti nanang ni nanangko ti kinapudno idi 1908. Nayanakak idi Abril 24, 1931, ket maikaduaak iti uppat nga agkakabsat. Ipangpangruna ti pamiliami ti panagdayaw ken Jehova, ket gapu iti dakkel a panagraem ni Tatang iti Biblia, nasursuromi nga ipateg ti Sao ti Dios. Kanayon idi a mangasabakami a sangapamiliaan.—Ara. 20:20.
PANAGTALINAED A NEUTRAL KEN PANAGPAYUNIR A KAS KEN TATANG
Nangrugi ti Gubat Sangalubongan II idi 1939, ket naiparit ti aktibidad dagiti Saksi ni Jehova idiay Canada iti simmaruno a tawen. Adda dagiti nasionalistiko a seremonia kadagiti eskuelaan a kas iti panagsaludo iti bandera ken panagkanta iti kanta ti pagilian. Maparuarkami idi iti klase ken manangko a Dorothy bayat dagita a seremonia. Maysa nga aldaw, nabiglaak idi imbabainnak ti mannursurok ta imbagana a takrotak. Kalpasan ti klase, adda dagiti kaklasek a nangdanogdanog kaniak agingga a napaiddaak. Ngem dayta ti ad-adda a nangtignay kaniak nga ‘agtulnog iti Dios kas agturay imbes a kadagiti tattao.’—Ara. 5:29.
Nabautisaranak idi Hulio 1942 iti maysa a tangke ti danum ti maysa a farm. Agtawenak idi iti 11. Magusgustuak idi ti agserbi kas vacation pioneer (auxiliary pioneer ti awag itan) tunggal bakasion iti eskuelaan. Adda tawen a simmurotak iti tallo a kakabsat a lallaki a nangasaba kadagiti agtrostroso nga aggigian iti di maas-asak a teritoria iti makin-amianan nga Ontario.
Nagpayunirak idi Mayo 1, 1949. Maipatpatakder idi ti sanga nga opisina, ket naawisak a tumulong ken agbalin a miembro ti pamilia ti Bethel iti Canada idi Disiembre 1. Nagtrabahoak iti pagimprentaan ket nasursurok nga usaren ti makina a pagimprenta. Siak ti opereytor iti rabii iti sumagmamano a lawas para iti pannakayimprenta dagiti tract maipapan iti pannakaidadanes a mapaspasaran dagiti adipen ni Jehova iti Canada.
Idi agangay, idi nayakarak iti Service Department, ininterbiuk dagiti payunir a bimmisita iti sanga nga opisina sakbay a mapanda agserbi idiay Quebec. Nakaro idi ti ibubusor sadiay. Maysa kadakuada ni Mary Zazula a taga-Edmonton, Alberta. Gapu ta saanda a kayat ken manongna a ni Joe ti agsardeng nga agadal iti Biblia, pinagtalaw ida dagiti napeklan nga Orthodox a nagannakda. Naggiddanda a nabautisaran ken manongna idi Hunio 1951, ket nagpayunirda kalpasan ti innem a bulan. Bayat ti interbiu, nagustuak ti espiritualidad ni Mary. Kunak iti nakemko, ‘No mayat ti taray dagiti bambanag, daytoy la ketdin ti babai nga asawaek.’ Nagkasarkami kalpasan ti siam a bulan—idi Enero 30, 1954. Makalawas kalpasanna, naawiskami a masanay para iti trabaho iti sirkito, ket nagserbikami iti makin-amianan nga Ontario iti uneg ti dua a tawen.
Bayat ti napaspas a panagrang-ay ti panangasaba iti intero a lubong, kasapulan ti ad-adu pay a misionero. Pinampanunotmi a no kabaelanmi nga ibturan ti tiempo ti lam-ek iti Canada ken dagiti makapasuron a lamok iti tiempo ti kalgaw, kabaelanmi la ketdi ti agbiag uray narigat ti kasasaad iti sadinoman a pakaibaonanmi. Naggraduarkami iti maika-27 a klase ti Gilead School idi Hulio 1956, ket iti bulan ti Nobiembre, nakasangpetkami iti teritoriami—idiay Brazil.
PANAGMISIONERO IDIAY BRAZIL
Idi addakamin iti sanga nga opisina ti Brazil, nagsursurokami iti lengguahe a Portuguese. Idi nasursuromin dagiti kangrunaan a nadayaw a pangawag ken naikabesamin ti maysa a minuto a presentasion iti panangipaima iti magasin, imbagada a mapankamin mangasaba. Naisingasing kadakami a no interesado ti bumalay, mangibasakami kadagiti teksto a mangdeskribir iti biag iti sidong ti Pagarian ti Dios. Iti umuna nga aldawmi iti pangasabaan, adda babai a nakapaspasnek a dimngeg isu nga imbasak ti Apocalipsis 21:3, 4—idi kuan, naawananak iti puot! Maikawa pay laeng ti bagik iti kinapudot ken kinadagaang ti paniempo, ket dayta ti nagbalin a karit kaniak.
Ti siudad ti Campos ti teritoriami idi. Adda itan 15 a kongregasion sadiay. Maymaysa ti nabukel a grupo iti siudad idi simmangpetkami ken adda maysa a pagdagusan ti uppat a misionera a da Esther Tracy, Ramona Bauer, Luiza Schwarz, ken Lorraine Brookes (Wallen ti apeliedona itan). Tumultulongak idi sadiay nga aglaba ken agala iti pagsungrod. Iti maysa a rabii ti Lunes kalpasan ti Panagadalmi iti Pagwanawanan, adda di ninamnama a bisitami. Pages-estoriaanmi idi ken baketko ti nagmalem bayat a nakaidda iti maysa a sopa. Idi bumangonen, adda rimmuar nga uleg iti naguluananna. Kasta unay ti danagmi ngem imbag ta napatayko!
Kalpasan ti makatawen a panagsursuro iti Portuguese, nadutokanak kas manangaywan iti sirkito. Simple ti biagmi iti away—awan koriente, maturogkami iti ikamen, ken agbiahekami babaen iti kalesa. Bayat ti panangasabami iti saan a maas-asak a teritoria, nagtrenkami a mapan iti maysa nga ili iti kabambantayan sa nagbirokkami iti pagkaseraanmi. Pinatulodannakami ti sanga nga opisina iti 800 a magasin para iti panangasabami. Agkarasublikami idi iti post office tapno alaenmi dagiti naikarton a magasin sa ipanmi iti dagusmi.
Idi 1962, naangay iti intero a Brazil ti Kingdom Ministry School para kadagiti kakabsat a lallaki ken misionera. Innem a bulan a nagisuroak iti agduduma a lugar—ngem saanko a kadua ni Mary. Nagisuroak idiay Manaus, Belém, Fortaleza, Recife, ken Salvador. Timmulongak a nangorganisar iti kombension a naangay iti sikat nga opera house idiay Manaus. Gapu iti napigsa a panagtudtudo, awan ti nadalus a danum nga inumenmi ken awan ti desente a pagpuestuan ti kapeteria. (Adda idi maisagana a makan kadagiti pagkombensionan.) Kinasaritak dagiti soldado, ket adda nasingpet nga opisial a nangsuplay kadakami iti nadalus a danum para iti kombension ken nangibaon kadagiti soldado nga agikabil iti dua a dadakkel a palapala a pagpuestuan ti kosina ken kapeteria.
Bayat ti kaawanko, nangasaba ni Mary iti lugar a pagnegosioan dagiti Portuguese, a kuarta la ti kayatda a pagsasaritaan. Saanna a pulos naiserrek iti saritaan ti maipapan iti Biblia isu a kunana iti dadduma a Bethelite, “Saak la agyan idiay Portugal no awanen sabali a pagyanak.” Ngem di nagbayag, dimi ninamnama a makaawatkami iti surat a mangibagbaga nga agserbikami idiay Portugal! Maiparit ti panangasaba iti daydi a tiempo ngem immanamongkami latta uray no naklaat ni Mary idi damo.
TI PANAGSERBIMI ITI PORTUGAL
Simmangpetkami iti Lisbon, Portugal, idi Agosto 1964. Nakaro idi ti panangidadanes dagiti Portuguese secret police (PIDE) kadagiti kakabsat. Isu a nasaysayaat no awan ti mangsabat kadakami iti isasangpetmi ken saanmi a kontaken dagiti kakabsat iti dayta a lugar. Idi damo, nagabangkami iti bassit a kuarto. Ngem idi naalamin ti visa-mi, nangabangkami iti maysa nga apartment. Idi Enero 1965, adda met laengen komunikasionmi iti sanga nga opisina. Nakaragragsakkami idi nakagimongkami met laengen kalpasan ti lima a bulan!
Naammuanmi nga inaldaw nga aginspeksion dagiti polis iti balay dagiti kakabsat. Gapu ta naipaserra dagiti Kingdom Hall, iti balay dagiti kakabsat ti paggigimongan. Ginasut a kakabsat ti naipan iti estasion ti polis tapno maimbestigaran. Butbutngen ken parparigatenda dagiti kakabsat tapno ibagada ti nagan dagiti mangidadaulo iti gimong. Gapu iti dayta, sinursuro dagiti kakabsat ti agibaga kadagiti nagan, kas iti José wenno Paulo, imbes a dagiti apeliedo. Isu a kasta met ti inaramidmi.
Impangpangrunami ti panangipaay iti naespirituan a kasapulan dagiti kakabsat. Ni Mary idi ti paramakinilia iti stencil kadagiti artikulo ti Pagwanawanan ken dadduma a publikasion sa mausar iti mimeograph tapno makapataud iti adu a kopia.
PANANGIDEPENSA ITI NAIMBAG A DAMAG ITI KORTE
Idi Hunio 1966, adda nakapatpateg a kaso a naidatag iti korte idiay Lisbon. Naidarum ti intero a Feijó Congregation nga addaan iti 49 a miembro gapu iti akusasion nga illegal a panaggigimong iti maysa a balay. Nagpraktiskami para iti pannakadengngeg ti kasoda. Siak kampay idi ti abogado ti bangir a partido. Pampanunotenmi idi a maabakkami, ngem ammomi a dakkel a panangsaksi ti resulta dayta. Inngudo ti abogadomi ti panangidepensana babaen iti panangdakamatna iti imbaga ni Gamaliel a nagbiag idi umuna a siglo. (Ara. 5:33-39) Naipadamag iti media dayta a kaso, ken naibalud ti 49 a kakabsat—manipud 45 nga aldaw agingga iti lima ket kagudua a bulan. Maragsakankami ta inawat ti natured nga abogadomi ti panagadal iti Biblia ken nakigimgimong sakbay a natay.
Nadutokanak kas branch overseer idi Disiembre 1966, ken maipapan iti legal a bambanag ti kaaduan a trabahok. Idi agangay, addan natibker a pangibasaran para iti wayawaya dagiti Saksi ni Jehova nga agdaydayaw. (Fil. 1:7) Ket pinatgan ti korte dayta idi Disiembre 18, 1974. Bimmisita iti Portugal da Brother Nathan Knorr ken Frederick Franz manipud iti sangalubongan a hedkuarter tapno makipagragsakda kadakami iti nakallalagip nga okasion a naangay idiay Oporto ken Lisbon, ket 46,870 ti dagup dagiti immatender.
Linuktan ni Jehova ti ridaw iti dadduma nga isla a Portuguese ti lengguaheda, a pakairamanan ti Azores, Cape Verde, Madeira, ken São Tomé and Príncipe. Nasolusionan idi 1988 ti panagkasapulan iti kanayonan a pasilidad iti sanga nga opisina. Idi Abril 23 iti dayta a tawen, indedikar ni Brother Milton Henschel dagiti baro a pasilidad ket naragsakan ti 45,522 nga immatender. Makaparagsak a makita nga immay ti 20 a misionero ken misionera a nagserbi idi iti Portugal tapno masaksianda daytoy nagpateg nga okasion.
NAGUNGGONAANKAMI KADAGITI NAGSAYAAT NGA ULIDAN
Iti panaglabas ti tawen, nagdakkel ti naitulong ti pannakilangenmi kadagiti matalek a kakabsat. Adda nagpateg a nasursurok idi kinaduak ni Brother Theodore Jaracz iti maysa a zone visit. Dakkel ti problema ti sangay a nabisita, ket inaramiden dagiti miembro ti Branch Committee ti amin a kabaelanda a mangsolbar iti dayta. Tapno mabang-aranda, imbaga ni Brother Jaracz: “Mangibatikayo iti aramiden ti nasantuan nga espiritu.” Iti ibibisitami ken Mary idiay Brooklyn, mano a dekadan ti napalabas, naglalangenkami kada Brother Franz ken ti dadduma a kakabsat iti maysa a rabii. Sakbay a nagsisinakami, dinamagmi kenkuana no ania ti makunana iti adun a tawen a panagserbina ken Jehova. Kuna ni Brother Franz: “Ti laeng makunak: Diyo pampanawan ti organisasion ni Jehova aniaman ti mapasamak. Daytoy laeng ti mangar-aramid iti imbilin ni Jesus kadagiti adalanna—panangikasaba iti naimbag a damag ti Pagarian ti Dios!”
Nakaragragsakkami ken baketko a mangar-aramid iti dayta. Naragsakkami no malaglagipmi ti panangbisitami iti nadumaduma a sangay. Dagitoy a panagbisita ti nangted kadakami iti gundaway nga agyaman iti matalek a panagserbi dagiti ubbing ken natataengan a kakabsat ken mangparegta kadakuada nga agtultuloy iti espesial a pribilehioda nga agserbi ken Jehova.
Dimi napupuotan ti panaglabas ti panawen. Agtawenkami itan iti nasurok a 80. Adun ti sakit ni Mary. (2 Cor. 12:9) Dagiti pakarigatan ti nangpabileg iti pammatimi ken nangpatibker iti determinasionmi nga agtalinaed a matalek. No pampanunotenmi ti napalabas, makunami a napaneknekanmi ti di kaikarian a kinamanangngaasi ni Jehova iti nakaadu-adu a pamay-an. *
^ par. 29 Bayat a maisagsagana a maipablaak daytoy nga artikulo, natay ni Douglas Guest a matalek ken Jehova idi Oktubre 25, 2015.


text:
1Lumaslasat idi ni Jesus idiay Jerico. 2Adda baknang sadiay nga agnagan Zakeo. Panguloen dagiti agsingsingir iti buis. 3Kayatna a kitaen no siasino ni Jesus, ngem gapu ta pandek ken adu ti tattao, dina makita ni Jesus. 4Iti kasta, nagtaray ket inunaanna dagiti tattao sa immuli iti maysa a kayo a sikamoro tapno makitana ni Jesus a lumabas sadiay. 5Timmangad ni Jesus idi mabatoganna ni Zakeo. “Zakeo,” kinunana, “darasem ti umulog, ta umayak idiay balaymo ita nga aldaw.” 6Dinagdagus ni Zakeo ti immulog ket siraragsak a nangawat ken ni Jesus. 7Nagtanabutob amin a nakakita iti daytoy. “Napan pinasangaili daytoy a tao iti balay ti maysa a managbasol!” kinunada. 8Timmakder ni Zakeo ket kinunana iti Apo, “Denggem, Apo! Itedko kadagiti napanglaw ti kagudua ti sanikuak. No adda sinaurko, isublik kenkuana iti mamimpat a kaadu ti innalak.” 9Kinuna ni Jesus kenkuana, “Ita nga aldaw, dimteng ti pannakaisalakan iti daytoy a balay, ta anak met ni Abraham daytoy a tao. 10Immay ti Anak ti Tao a mangbirok ken mangisalakan iti napukaw.” 11Dimngeg dagiti tattao iti imbaga ni Jesus. Gapu ta asidegen ni Jesus idiay Jerusalem, impagarupda a dandani agparangen ti Pagarian ti Dios. Isut’ gapuna a sinarita ni Jesus daytoy a pangngarig: 12“Adda idi lalaki a nangato ti saadna a napan iti adayo a pagilian tapno makoronaan nga ari, sa met la agsubli. 13Sakbay ti ipapanawna, inayabanna ti sangapulo kadagiti adipenna ket inikkanna ti tunggal maysa iti kuarta a balitok. Imbagana kadakuada, ‘Pagsapulyo daytoy bayat ti kaawanko.’ 14“Ngem gurguraen dagiti kailianna, isut’ gapuna a nangibaonda kadagiti tattao a sumurot kenkuana nga agkuna, ‘Dimi kayat daytoy a tao nga agari kadakami.’ 15“Naisaad nga ari ket idi nagsubli, dagus a pinaayabanna dagiti adipen nga inikkanna iti kuarta tapno ammoenna no mano ti nasapulanda. 16“Dimmatag ti umuna nga adipen. ‘Apo,’ kinunana, ‘nakaganansia iti sangapulo a bagi ti balitok daydi intedmo kaniak.’ 17“‘Nasayaat ti inaramidmo,’ kinuna ti ari. ‘Naimbagka nga adipen. Agsipud ta mapagtalkanka kadagiti babassit a bambanag, pagturayenkanto iti sangapulo a siudad.’ 18“Dimmatag met ti maikadua nga adipen, ‘Apo,’ kinunana, ‘nakaganansia iti lima a kuarta a balitok daydi intedmo kaniak.’ 19“Kinuna kenkuana ti ari, ‘Pagturayenkanto iti lima a siudad.’ 20“Dimmatag met ti sabali pay nga adipen. ‘Apo,’ kinunana, ‘adtoy daydi kuartam. Binungonko iti panio ket indulinko. 21Nagbutengak ngamin kenka, ta ammok a naungetka. Alaem ti uray saanmo a kukua, ket apitem ti uray dimo immula.’ 22“‘Dakeska nga adipen!’ kinuna ti ari. ‘Dusaenka gapu kadagiti balikasmo met laeng. Ammom la ngaruden a naungetak, ket alaek ti uray saanko a kukua ken agapitak iti diak immula. 23Apay ngarud a dimo indeposito iti banko ti kuartak tapno apaman a sumangpetak, isublim koma kaniak agraman interesna?’ 24“Iti kasta, kinuna ti ari kadagiti agtatakder sadiay, ‘Alaenyo ti kuarta kenkuana ket itedyo iti addaan iti sangapulo a kuarta.’ 25“Kinunada iti ari, ‘apo, adda la ngarud sangapulo a kuartanan!’ 26“‘Ibagak kadakayo,’ insungbat ti ari, ‘ti addaan, maikkanto pay iti ad-adu. Ngem iti awanan, uray ti sangkabassit nga adda kenkuana, maikkatto pay. 27No maipapan kadagiti kabusorko a di nangayat a siak ti arida, yegyo ida ditoy ket patayenyo ida iti sangoanak.’” 28Kalpasan ti panangisao ni Jesus iti daytoy, nagtuloy a nagturong idiay Jerusalem. 29Idi asidegen iti Betfage ken Betania, iti Bantay Olivo, pinaunana ti dua nga adalan. 30“Inkay iti masungad a barrio,” imbilinna kadakuada. “Apaman a sumrekkayo, masarakanyonto ti sigagalut nga urbon ti asno a di pay nasaksakayan. Warwaranyo ket yegyo ditoy. 31No adda agsaludsod kadakayo no apay a warwaranyo ti urbon, ibagayo kenkuana a masapul ti Apo.” 32Napanda ngarud ket nasarakanda amin kas imbaga ni Jesus kadakuada. 33Idi warwarwaranda ti urbon, kinuna kadakuada dagiti akinkukua, “Apay a warwaranyo?” 34“Masapul ti Apo,” insungbatda. 35Impanda ken ni Jesus ti urbon. Inap-apanda ti urbon kadagiti kagayda sada tinulongan ni Jesus a simmakay. 36Idi nakasakayen ni Jesus, inyaplag dagiti tattao dagiti kagayda iti dalan. 37Idi sumungsungad ni Jesus idiay Jerusalem, iti dalan a sumalog iti Bantay Olivo, nagdaydayaw iti Dios dagiti amin nga adalanna iti napigsa a timek gapu kadagiti naindaklan a bambanag a nakitada. 38“Bendisionan koma ti Dios ti Ari nga umay iti nagan ti Apo,” ipukpukkawda. “Kappia sadi langit ken gloria iti Dios!” 39“Maestro, bilinem dagiti adalam nga agulimekda!” kinuna ti sumagmamano a Fariseo nga adda iti ummong dagiti tattao. 40“Ibagak kadakayo a no agulimekda, mangrugi nga agpukkaw dagiti batbato,” insungbat ni Jesus. 41Umas-asideg ni Jesus iti Jerusalem ket nakitana ti siudad, sinangitanna a 42kunana: “No ammom la koma ita nga aldaw ti masapul tapno maaddaanka iti kappia! Ngem ita dimo makita. 43Dumtengto dagiti aldaw a bangenandaka dagiti kabusormo. Lakuben ken darupendakanto iti amin a suli. 44Dadaelendakanto a mamimpinsan agraman dagiti amin a tattaom iti uneg ti padermo. Awanto ti bato nga ibatida iti sigud a yanna, ta dimo binigbig ti tiempo a yaay ti Dios tapno isalakannaka!” 45Simrek ni Jesus iti Templo ket pinaruarna dagiti agtagtagilako. 46Kinunana kadakuada, “Nailanad iti Nasantoan a Surat a kuna ti Dios, ‘Managanto ti balayko iti balay a pagkararagan.’ Ngem pinagbalinyo metten a rukib dagiti mannanakaw!” 47Inaldaw a nangisuro ni Jesus iti Templo. Kayat a patayen dagiti panguloen a papadi, dagiti mamaestro iti Linteg, ken dagiti pangulo dagiti tattao. 48Ngem awan masarakanda a panggapuanda a mangibanag iti panggepda gapu ta napasnek dagiti amin a tattao a dumngeg kadagiti saona.
Copyright
Learn More


text:
Masantol, Pampanga
Ti Masantol ket maysa a maika-2 a klase nga ili iti probinsia ti Pampanga iti Filipinas.
Dagiti baranggay[urnosen | urnosen ti taudan]
Ti ili ti Masantol ket nabingbingay a politikal iti 26 a barbaranggay.[2]
- Alauli
- Bagang
- Balibago
- Bebe Anac
- Bebe Matua
- Bulacus
- San Agustin (Caingin)
- Santa Monica (Caingin)
- Cambasi
- Malauli
- Nigui
- Palimpe
- Puti
- Sagrada (Tibagin)
- San Isidro Anac
- San Isidro Matua (Poblacion)
- San Nicolas (Poblacion)
- San Pedro
- Santa Cruz
- Santa Lucia Matua
- Santa Lucia Paguiaba
- Santa Lucia Wakas
- Santa Lucia Anac (Poblacion)
- Sapang Kawayan
- Sua
- Santo Niño
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Pampanga". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Agosto 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Pampanga". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)